MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PPE-DE

Riżoluzzjoni tal-Parlament Ewropew dwar il-preparazzjoni għas-Samit bejn l-UE u l-Indja (Marsilja, 29 ta' Settembru 2008)

Il-Parlament Ewropew ,

wara li kkunsidra s-Sħubija Strateġika bejn l-UE u l-Indja li ġiet imnedija fl-Aja f'Novembru 2004,

wara li kkunsidra l-Pjan ta' Azzjoni Konġunt tas-Sħubija Strateġika bejn l-UE u l-Indja, tas-7 ta' Settembru 2005,

wara li kkunsidra l-konklużjonijiet tat-Tmien Samit bejn l-UE u l-Indja tat-30 ta' Novembru 2007,

wara li kkunsidra r-riżoluzzjoni tiegħu tad-29 ta' Settembru 2005 dwar ir-relazzjonijiet bejn l-UE u l-Indja: Sħubija Strateġika ĠU C 227 E, 21.9.2006, p.

wara li kkunsidra l-Memorandum ta' Ftehim bejn l-UE u l-Indja fid-Dokument ta' Strateġija tal-Pajjiżi għall-Indja għall-2007-2010,

wara li kkunsidra t-tielet Panel dwar l-Enerġija bejn l-UE u l-Indja tal-20 ta' Ġunju 2007,

wara li kkunsidra r-riżoluzzjoni tiegħu tal-24 ta' Mejju dwar il-Kashmir: il-qagħda attwali u l-prospetti futuri Testi Adottati , P6_TA(2007)0214 . ,

wara li kkunsidra r-riżoluzzjoni tiegħu tad-9 ta' Lulju 2008 dwar l-allegazzjonijiet ta' oqbra tal-massa fil-Kashmir amministrat mill-Indja Testi Adottati , P6_TA(2008)0366 . ,

wara li kkunsidra r-rapport tiegħu tat-28 ta' Settembru 2006 dwar ir-relazzjonijiet ekonomiċi u kummerċjali tal-UE mal-Indja Testi Adottati , P6_TA(2006)0388 . ,

wara li kkunsidra d-diskors tal-President tar-Repubblika tal-Indja lill-Parlament Ewropew fil-25 ta' April 2007,

wara li kkunsidra x-xogħol tal-Grupp ta' Livell Għoli dwar il-Kummerċ UE-Indja u r-rapport tiegħu ta' Ottubru 2006,

wara li kkunsidra l-konklużjonijiet tar-Round Table bejn l-UE u l-Indja li saret f'Pariġi fil-15 u s-16 ta' Lulju 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi r-relazzjonijiet bejn l-UE u l-Indja huma antiki u komplew jikbru f'dawn l-aħħar snin,

billi l-UE u l-Indja iħaddnu b'mod komuni il-prinċipji fundamentali tad-demokrazija u huma msieħba importanti fiż-żamma tal-valuri demokratiċi fid-dinja kollha,

billi l-UE u l-Indja jikkostitwixxu l-akbar żewġ entitajiet demokratiċi tad-dinja,

billi l-Pjan ta' Azzjoni Strateġiku Konġunt bejn l-UE u l-Indja sewa bħala l-bażi għal koperazzjoni dejjem akbar bejn l-UE u l-Indja sa mill-2005,

billi s-Samit annwali bejn l-UE u l-Indja fi New Delhi fl-2007 reġa' afferma l-importanza tas-Sħubija Strateġika bejn l-UE u l-Indja u l-impenn konġunt tagħhom għall-valuri tad-demokrazija, il-libertajiet fundamentali, il-pluraliżmu, l-istat tad-dritt, ir-rispett lejn id-drittijiet tal-bniedem u l-multilateraliżmu fir-relazzjonijiet internazzjonali,

billi l-Indja irreġistrat tkabbir ekonomiku annwali fis-snin riċenti ta' bejn 8 u 10%, u billi hi pajjiż li qed joħroġ fid-deher bħala poter ekonomiku ewlieni u li għamel passi kbar fl-iżvilupp ekonomiku; jilqa' pożittivament l-avvanzi kbar li għamlet l-Indja f'diversi indikaturi tal-iżvilupp uman u l-ittfaċċar ta' klassi medja usa' li qed toqrob il-100 miljun ruħ, u l-progress li għamlet l-Indja billi saret ukoll donatur, apparti minn benefiċjarja, tal-għajnuna għall-iżvilupp; jesprimi tħassib kontinwu dwar id-differenza kbira fis-salarji u t-300 miljun persuna Indjana li jgħixu f'faqar inaċċettabbli;

billi, bħala riżultat tax-xejriet demografiċi attwali, it-tkabbir potenzjali tal-UE għandu jonqos; billi, mill-banda l-oħra, il-vantaġġ prinċipali komparattiv tal-Indja hu suq tax-xogħol kompetittiv kbir magħmul minn ħaddiema żgħażagħ u mħarrġa li jitkellmu bl-Ingliż;

billi teżisti diversità lingwistika, soċjali u reliġjuża enormi fl-Indja, u billi kemm l-UE kif ukoll l-Indja jappoġġjaw bis-sħiħ interrelazzjonijiet kulturali u soċjali li jinkludu diversi setturi u livelli taż-żewġ soċjetajiet, anke l-istess impenn għall-promozzjoni tad-diversità kulturali ;

billi l-kummerċ bejn l-UE u l-Indja kiber ħafna fis-snin riċenti, minn €28.6 biljun fl-2003 ghal aktar minn €55 biljun fl-2007, u billi l-investiment barrani tal-UE fl-Indja kiber b'aktar mid-doppju bejn l-2002 u l-2006, ghal €2.4 billion; u billi r-reġim kummerċjali u l-ambjent regolatorju tal-Indja għadu kumparattivament restrittiv u li fl-2008 l-Bank Dinji kklassifika lill-Indja bħala n-numru 120 (minn 178 ekonomija) f'termini ta' "faċilità sabiex isir il-kummerċ";

billi l-Parlament Ewropew u l-Parlament Indjan stabbilixxew relazzjonijiet bilaterali formali;

billi l-UE u l-Indja għadhom impenjati li jikkonkludu Ftehim ta' Kummerċ Ħieles li jkun komprensiv, ibbilanċjat u konsistenti b'mod sħiħ mar-regoli tad-WTO u li jipprovdi għal liberalizzazzjoni progressiva u reċiproka tal-kummerċ tal-prodotti u tas-servizzi, kif ukoll dwar kwistjonijiet relatati mal-kummerċ; billi Ftehim ta' Kummerċ Ħieles ikun ta' benefiċċju sostanzjali għaż-żewġ ekonomiji, iżid l-investiment, l-esportazzjonijiet u l-importazzjonijiet ġenerali kemm fl-UE kif ukoll fl-Indja, u jagħti spinta lill-kummerċ globali, speċjalment fis-servizzi;

billi l-UE u l-Indja żviluppaw koperazzjoni mill-qrib fis-setturi tax-xjenza u t-teknoloġija,

billi l-UE u l-Indja ħadu l-impenn li jeqirdu l-forom kollha ta' terroriżmu li jikkostitwixxi waħda mill-aktar theddidiet serji għall-paċi u s-sigurtà internazzjonali;

billi l-Indja saret attur prinċipali fil-komunità internazzjonali u waħda mill-akbar kontributuri għal missjonijiet tan-NU għaż-żamma tal-paċi, u billi dan l-istejtus imtejjeb għandu jkun rikonoxxut fin-NU permezz ta' siġġu fil-Kunsill tas-Sigurtà;

billi l-Indja għandha sehem importanti f'dak li jikkonċerna n-Nofsinhar u x-Xlokk tal-Asja, b'mod partikulari permezz tas-sħubija tagħha fl-SAARC u fl-ASEAN; wara li kkunsidra s-sehem tal-Indja fl-appoġġ għall-istabilità fir-reġjun, u f'dan ir-rigward jinnota l-koperazzjoni mal-UE fin-Nepal u fis-Sri Lanka;

billi l-Istati Uniti u l-Indja ffirmaw ftehim dwar koperazzjoni nukleari ċivili,

billi ġejjieni paċifiku għall-Kashmir jibqa' għan importanti għall-istabilità fin-nofsinhar tal-Asja,

billi f'Awwissu seħħet mewġa ta' vjolenza u sensiela ta' assassinji kontra persuni Kristjani f'Orissa, jinnota l-allegazzjonijiet li ma kien hemm ebda intervent effettiv mill-pulizija lokali u li l-mexxejja tal-organizzazzjoni Vishwa Hindu Parishad qalu li sakemm jibqa' anke Kristjan wieħed f'Orissa, il-vjolenza mhix se tieqaf;

billi l-bidla fil-klima, l-użu tal-enerġija u s-sigurtà tal-enerġija hu ta' tħassib serju għall-komunità internazzjonali,

billi l-isplużjoni globali fil-prezzijiet tal-fjuwil u tal-ikel ħolqot problemi ekonomiċi serji u qajmet tħassib dwar il-prospett ta' ferment soċjali,

billi l-Indja hi parteċipanta fil-proġett Galileo u fil-proġett ITER tal-UE;

Jilqa' bil-ferħ it-tlaqqigħ tad-disa' Samit bejn l-Indja u l-UE f'Marsilja fid-29 ta' Settembru, laqgħa li se tenfasizza l-importanza li l-UE u l-Indja jagħtu lir-relazzjoni tagħhom li qed tiżviluppa;

Jerġa' jafferma l-appoġġ qawwi teigħu għat-tisħiħ tar-relazzjoni strateġika bejn l-UE u l-Indja, u jitlob li jinħarġu konklużjonijiet konkreti mis-Samit dwar kwistjonijiet ekonomiċi, politiċi, tas-sigurtà, kummerċjali u kwistjonijiet oħra ta' interess reċiproku;

Jenfasizza s-sinjifikat globali potenzjali tar-relazzjoni bejn l-UE u l-Indja, u jħeġġeġ liż-żewġ naħat sabiex jirrikonoxxu aktar bis-sħiħ li relazzjoni aktar mill-qrib hi mixtieqa; jemmen li s-sħubija strateġika bejn l-UE u l-Indja tagħti importanza kruċjali lil din ir-relazzjoni;

Jilqa' b'sodisfazzjon l-adozzjoni, fis-Sitt Samit bejn l-UE u l-Indja, ta' Pjan ta' Azzjoni Konġunt li jimplimenta s-Sħubija Strateġika bejn l-Indja u l-UE, flimkien mad-dikjarazzjoni politika konġunta, li mexxiet ir-relazzjonijiet bejn l-UE u l-Indja lejn livell ogħla u b'aktar sens, b'mod partikulari fir-rigward tal-paċi u s-sigurtà internazzjonali, il-multilateraliżmu, ir-riċerka, l-iżvilupp, l-ambjent, ix-xjenza u t-teknoloġija u d-drittijiet tal-bniedem;

Jinnota li l-UE u l-Indja għandhom ħsieb li jadottaw Pjan ta' Azzjoni Konġunt għas-Samit; jenfasizza l-importanza li tingħata sustanza politika lill-azzjonijiet konġunti proposti u l-allokazzjoni ta' riżorsi biżżejjed li tagħmilha possibbli li l-prijoritajiet tal-Pjan jitwettqu b'mod sħiħ;

Jilqa' l-ħolqien f'Ġunju 2008 tal-Grupp ta' Ħbiberija Parlamentari bejn l-Indja u l-Parlament Ewropew li se jaġixxi fil-Parlament Indjan bħala kontroparti tad-Delegazzjoni tal-Parlament Ewropew għal Relazzjonijiet mar-Repubblika tal-Indja; u jesprimi t-tama qawwija tiegħu li din l-inizjattiva se twassal għal djalogu ta' sustanza u bis-sens bejn iż-żewġ Parlamenti dwar kwistjonijiet ta' interess globali u komuni permezz ta' żjarat bilaterali u diskussjonijiet roundtable regolari, li jeħtieġ li jkollhom ir-riżorsi adegwati;

Jenfasizza l-impenn sod tiegħu għat-twaqqif ta' Ftehim ta' Kummerċ Ħieles komprensiv, b'firxa wiesgħa u ambizzjuż bejn l-UE u l-Indja; jinnota li filwaqt li n-negozjaturi laħqu konsensus wiesa' dwar il-kummerċ tal-oġġetti, jeħtieġ isiru aktar diskussjonijiet sabiex jinstab ftehim dwar is-servizzi, il-kompetizzjoni, id-drittijiet tal-proprjetà intellettwali (IPR), l-appalt pubbliku, l-iżvilupp sostenibbli, miżuri sanitarji u fitosanitarji (SPS) u ostakoli li mhumiex tariffi; iħeġġeġ liż-żewġ naħat sabiex jaħdmu biex in-negozjati jiġu konklużi b'suċċess sat-tmiem tal-2008; jinnota ż-żieda enormi fil-kummerċ u l-investiment bilaterali tul dan l-aħħar għaxar snin, u jenfasizza l-potenzjal enormi għal tkabbir ulterjuri li jirriżulta minn dan it-tip ta' ftehim;

Jitlob li jiġi konkluż Ftehim ta' Kummerċ Ħieles komprensiv li jtejjeb l-aċċess għas-suq għall-prodotti u s-servizzi, ikopri b'mod sostanzjali l-kummerċ kollu, inklużi dispożizzjonijiet dwar it-trasparenza regulatorja f'oqsma relevanti għall-kummerċ reċiproku u l-investiment, inklużi l-istandards u l-valutazzjoni tal-konformità, l-SPS, l-IPR inklużi l-infurzar, il-faċilitazzjoni tal-kummerċ u d-dwana, l-appalt pubbliku, il-kummerċ u l-kompetizzjoni, kif ukoll il-kummerċ u l-iżvilupp u klawżoli dwar id-drittijiet tal-bniedem bħala element essenzjali tal-Ftehim ta' Kummerċ Ħieles;

Jinnota li l-UE hi sors importanti ta' investiment barrani diretti għall-Indja, li jammonta għal madwar 19.5% tal-flussi totali tal-FDI tal-Indja, u li l-investimenti kumulattivi diretti tal-Indja f'intrapriżi konġunti u f'sussidjarji ta' sjieda Indjana fl-UE (minn April 1996 sa 2006/2007) jammontaw għal EUR 4,315.87 miljun, u dan jagħmel lill-UE l-akbar destinazzjoni ta' investiment barrani għall-Indja; jirrikonoxxi li l-flussi ta' investimenti bejn l-UE u l-Indja qed jiżdiedu u li aktarx se jkomplu jiżdiedu aktar u aktar wara l-konklużjoni b'suċċess tal-Ftehim ta' Kummerċ Ħieles;

Ifakkar li l-UE u l-Indja huma imsieħba kummerċjali importanti u membri fundaturi tal-Organizzazzjoni Dinjija tal-Kummerċ, id-WTO; jiddispjaċih dwar il-kollass riċenti tan-negozjati kummerċjali multilaterali tal-Aġenda għall-Iżvilupp ta' DOHA (DDA) u t-tilwima dwar it-tariffi agrikoli bejn l-Istati Uniti u l-Indja; jinnota li l-konsegwenzi tal-falliment tan-negozjati tad-WTO jinkludu: it-telf ta' benefiċċji possibbli mil-lat ta' benessri minn riformi ġodda tad-WTO; it-theddida serja li ssir ħsara lill-kredibilità tas-sistema internazzjonali tal-kummerċ u tad-WTO; u l-possibilità li jikber il-protezzjoniżmu kummerċjali u r-riskju li l-membri tad-WTO jagħżlu li jagħmlu ftehimiet bilaterali u reġjonali flok dawk multilaterali; iħeġġeġ lill-UE u lill-Indja sabiex iġeddu l-isforzi tagħhom għal ftehim kummerċjali komprensiv li jkun ta' ġid kemm għall-UE u għall-Indja kif ukoll għall-komunità internazzjonali usa';

Jinnota t-tħabbir ta' Ftehim ta' Kummerċ Ħieles bejn l-Indja u l-ASEAN fit-28 ta' Awwissu 2008; jesprimi t-tama li l-ftehim se jwassal għal aktar tkabbir ekonomiku, isaħħaħ ir-relazzjonijiet politiċi reġjonali u jissoda s-sigurtà fix-Xlokk tal-Asja;

Jistieden lill-UE u lill-Indja sabiex jaħdmu fuq il-konklużjoni ta' ftehimiet marittimi u tal-avjazzjoni li jkomplu jagħtu spinta lill-kummerċ u lill-investiment bilaterali; jgħid li s-Samit se jipprovdi wkoll opportunità għall-iffirmar tal-Ftehim ta' Finanzjament dwar il-programm ta' koperazzjoni l-ġdid dwar l-avjazzjoni ċivili;

Jilqa' b'sodisfazzjon it-twaqqif taċ-Ċentru Ewropew tan-Negozju u t-Teknoloġija (EBTC) fl-Indja u jinnota li dan ser jibda l-operat tiegħu fl-1 ta' Ottubru 2008 b'baġit inizjali ta' aktar minn 8 miljun Euro, li minnhom l-UE se tagħti 6.6 miljun Euro, filwaqt li hu mistenni li 5 miljun Euro oħra se jingħataw fix-xhur li ġejjin; jappoġġa l-fokus tax-xogħol tiegħu li joħloq rabtiet bejn in-negozji Indjani u dawk Ewropej kif ukoll fix-xjenza, it-teknoloġija, l-enerġija u l-ambjent, b'mod partikulari fil-qasam ta' teknoloġiji nodfa u sostenibbli,

Iħeġġeġ liż-żewġ naħat sabiex jaħdmu aktar mill-qrib fuq l-isfidi ambjentali ewlenin li qed tiffaċċja l-pjaneta; f'dan ir-rigward, iħeġġeġ lill-UE u lill-Indja sabiex safejn ikun possibbli jiżviluppaw approċċi komuni għall-isfida tal-bidla fil-klima u għal tnaqqis fl-emissjonijiet tal-gassijiet serra; jenfasizza l-ħtieġa li ż-żewġ naħat jimpenjaw ruħhom għal ftehim post-2012 dwar tnaqqis fl-emissjonijiet ta' gasijiet serra filwaqt li jirrikonoxxu l-kwistjonijiet partikulari li qed tiffaċċja l-Indja bħala nazzjon li qiegħed jiżviluppa;

Jinnota l-prezzijiet li qed jogħlew ħafna tal-enerġija globali u l-impatt konsegwenti fuq il-konsumaturi domestiċi, in-negozju u l-industrija; jenfasizza l-ħtieġa li d-diversità tal-provvista tal-enerġija tkun għan politiku globali u jenfasizza r-riskji għall-istabilità politika fl-Ewropa u fl-Asja li jinħolqu minħabba t-theddidiet għas-sigurtà enerġetika;

Jinnota l-ftehim ta' sħubija nukleari ċivili bejn l-Istati Uniti u l-Indja, u t-tħabbir riċenti mill-Grupp tal-Fornituri Nukleari (NSG) ta' rinunzja li tagħmilha possibbli lil nazzjonijiet oħra li jikkoperaw mal-Indja dwar kwistjonijiet nukleari; jenfasizza li r-rinunzja tal-Grupp ta' Fornituri Nukleari terġa' tafferma b'mod qawwi l-impenn tal-Indja għan-nonproliferazzjoni u "l-moratorju unilaterali volontarju fuq testijiet nukleari ulterjuri" tagħha; barra minn hekk jinnota l-kummenti li saru fid-9 ta' Settembru mill-Kummissjoni Ewropea fis-sens li l-kumpaniji Ewropej fil-qasam tal-enerġija nukleari fl-Indja jinsabu f'pożizzjoni tajba biex jikkompetu fis-suq Indjan; jinnota l-ftehim konkluż bejn l-Indja u l-IAEA dwar in-nonproliferazzjoni;

Jistieden lill-gverninjiet tal-Indja u tal-Pakistan biex jaħtfu l-opportunità li potenzjalment qed tiġi offruta lilhom permezz tat-tibdil politiku riċenti fil-Pakistan biex iġeddu d-djalogu politiku fuq kwistjonijiet pendenti, u b'mod partikulari biex isaħħu l-kunfidenza fil-futur tal-Jammu u tal-Kashmir; jilqa' b'sodisfazzjon l-impenn għall-elezzjonijiet li se jsiru hemmhekk f'Novembru 2008;

Jesprimi tħassib dwar it-taqlib riċenti fil-Kashmir, li diġa ħalla aktar minn 40 ruħ mejta; jesprimi x-xewqa kbira tiegħu li l-partijiet kollha involuti fit-tilwima jkunu jistgħu isibu modi ta' kif inaqqsu t-tensjoni u jippromwovu d-djalogu dwar il-kwistjonijiet li wasslu għall-protesti; jikkundanna bis-saħħa l-qtil illegali, l-għajbien infurzat, it-tortura, l-istupru u l-abbużi l-oħra tad-drittijiet tal-bniedem li seħħew f'Jammu u fil-Kashmir sa mill-bidu tal-kunflitt armat fl-1989;

Jesprimi tħassib qawwi dwar l-attakki riċenti fuq Kristjani f'Orissa, u fid-distrett Kandhamal b'mod partikulari; jenfasizza l-ħtieġa li tkun garantita assistenza u appoġġ immedjati għall-vittmi, inkluż kumpens lill-Knisja għall-ħsarat li saru fuq il-proprjetà tagħha u lill-individwi li l-proprjetà privata tagħha saritilha ħsara b'mod simili; iħeġġeġ lill-awtoritajiet sabiex jagħmluha possibbli għal dawk li kienu sfurzati jaħarbu mill-irħula tagħhom li jirritornaw lura qawwijin u sħaħ; jenfasizza l-ħtieġa li dawk kollha akkużati, inklużi membri għolja fil-korp tal-pulizija, jiġu proċessati b'ħeffa mis-sistema ġudizzjarja; jiddeplora l-qtil ta' mill-inqas 35 ruħ sa minn meta faqqgħet il-vjolenza, u jitlob lill-istat u lill-awtoritajiet nazzjonali sabiex jagħmlu dak kollu li jistgħu sabiex jipproteġu lill-minoranza Kristjana b'mod sħiħ;

Jilqa' b'sodisfazzjon l-istqarrija f'waqtha tal-Kummissjoni Ewropea li tibgħat aktar minn EUR 2 miljuni f'finanzjament ta' għajnuna ta' emerġenza għall-vittmi tal-għargħar fit-tramuntana tal-Indja u n-Nepal; jesprimi s-solidarjetà tiegħu mal-poplu ta' Bihar wara l-għargħar diżastrużi; jistieden lill-UE u lin-NU sabiex jaħdmu mal-awtoritajiet Indjani sabiex jiġu riċerkati r-raġunijiet għalfejn ix-xmajjar tal-Indja qed ibiddlu r-rotta tagħhom b'mod daqstant drammatiku, sabiex jiġu minimizzati l-perikli tal-għargħar;

Jesprimi s-simpatija profonda tiegħu mal-vittmi tal-bombi terroristiċi fl-Indja; ifakkar, b'mod partikulari, l-imwiet ta' aktar minn 180 persuna f'Mumbai fl-2006 u ta' aktar minn 60 persuna f'Jaipur f'Mejju 2008, u, aktar riċenti, sensiela ta' attakki bil-bombi f'Delhi fit-13 ta' Settembru; jikkundanna dawn l-attakki terroristiċi, u l-attakki terroristiċi kollha;

Jistieden lill-UE u lill-Indja sabiex juru biċ-ċar li għandhom impenn konġunt li jaffrontaw il-problema tat-terroriżmu, li hi waħda mit-theddidiet ewlenin għall-paċi u s-sigurtà internazzjonali; iħeġġeġ li jkun hemm koperazzjoni mtejba dwar il-qsim tal-intelliġenza, u jitlob li jitqies li l-Indja għandha stejtus privileġġat fi ħdan l-Europol;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Istati Membri, lill-Kummissjoni u lill-Gvern tar-Repubblika tal-Indja.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp Verts/ALE

dwar is-Samit bejn l-UE u l-Indja

Riżoluzzjoni tal-Parlament Ewropew dwar is-Samit bejn l-UE u l-Indja

Il-Parlament Ewropew ,

wara li kkunsidra d-disa' Samit bejn l-UE u l-Indja fid-29 ta' Settembru 2008,

wara li kkunsidra s-sħubija strateġika bejn l-UE u l-Indja, inkluż 'pjan ta' azzjoni konġunt' ambizzjuż u b'firxa wiesgħa, li se jiġi rivedut f'kull laqgħa tas-samit annwali,

wara li kkunsidra d-deċiżjoni tas-6 ta' Settembru 2008 tal-Grupp ta' Fornituri Nukleari, korp multinazzjonali li jieħu ħsieb it-tnaqqis tal-proliferazzjoni nukleari billi jikkontrolla l-esportazzjoni u t-trasferiment ta' materjal li jista' jiġi applikat għall-iżvilupp tal-armi nukleari u billi jtejjeb is-salvagwardji u l-protezzjoni għall-materjal eżistenti, biex l-Indja tingħata rinunzja,

wara li kkunsidra l-fatt li l-Grupp ta' Fornituri Nukleari nħoloq bħala reazzjoni għat-testijiet nukleari tal-Indja fl-1974 bl-intenzjoni li tiġi appoġġjata s-sistema ta' non-proliferazzjoni tat-Trattat ta' Non-proliferazzjoni,

wara li kkunsidra l-fatt li l-Indja hija waħda mit-tliet pajjiżi li ma ffirmawx it-Tattat NPT,

wara li kkunsidra l-Artikolu 103(2) tar-Regoli ta' Proċedura tiegħu,

billi s-samit se jkun iddominat mill-ftehim tal-Grupp ta' Fornituri Nukleari biex l-Indja tkun eżentata mil-linji gwida tiegħu li jirrikjedu salvagwardji komprensivi internazzjonali bħala kundizzjoni tal-kummerċ nukleari fil-kuntest tal-ftehim nukleari bejn l-UE u l-Indja,

billi l-eżenzjoni tirrappreżenta tmiem storiku għall-ftehim li jipprojbixxi l-Indja milli takkwista fornimenti ta' fjuwil nukleari jew teknoloġija sakemm il-pajjiż irrifjuta li jiffirma l-NPT u t-Trattat Komprensiv dwar il-Projbizzjoni tal-Ittestjar Nukleari (CTBT),

billi l-Indja ngħatat id-drittijiet u l-privileġġi ta' kummerċ nukleari sħiħ minkejja r-rifjut tagħha li tippermetti kontrolli komprensivi u fuq skala wiegħa mill-Aġenzija Internazzjonali ta' l-Enerġija Atomika fl-istallazzjonijiet nukleari, jew li tirrinunzja għal testijiet nukleari futuri,

billi l-ftehim nukleari tal-Indja jirrappreżenta ksur serju tal-prinċipju li qablu miegħu l-pajjiżi kollha li kienu partit fl-NPT fil-Konferenza ta' Reviżjoni tal-NPT tal-1995, jiġifieri, salvagwardji fuq skala wiesgħa bħala kundizzjoni għall-fornimenti, u joħloq standards doppji perikolużi bejn 'proliferaturi tajba' u 'proliferaturi ħżiena' u jwitti l-art għal nukleari fil-ġejjieni,

billi l-Indja reċentement kienet mifnija b'numru ta' spużjonijiet li grupp li jissejjaħ "Indian Mujahideen" allegatament qal li kien warajhom, l-aktar waħda reċenti tkun dik f'New Delhi fit-13 ta' Settembru, li qatlet 22 ruh u darbet kwazi mija, li kienet preċeduta minn splużjonijiet f'Ahmadabad, Bangalore, Jaipur

billi t-tensjonijiet f'Jammu u fil-Kashmir, li ħraxu wara l-kontroversja dwar it-trasferiment ta' art fl-istat b'maġġoranza musulmana lil fond tal-Ħindu għal pellegrinaġġ Ħindu annwali wasslu għal ġlied vjolenti li ħalla mal-50 ruħ mejta u taqlib kbir sa minn ghoxrin sena ilu meta qamet ribelljoni fl-istat fl-1989,

billi eluf ta' nsara reċentement kellhom jaħarbu l-persekuzzjoni minn marmalja ta' estremisti Ħindu fl-istat ta' Orissa,

Jikkundanna bil-qawwa d-deċiżjoni tas-6 ta' Settembru 2008 tal-Grupp ta' Fornituri Nukleari li jagħtu eżenzjoni lill-Indja mis-salvagwardji ta' non-proliferazzjoni, u b'hekk jippermettu ftehim nukleari bejn l-Istati Uniti u l-Indja;

Jikkunsidra li din il-mossa hija daqqa ta' ħarta għall-isforzi kollha biex jikkonvinċu lill-pajjiżi b'ambizzjonijiet nukleari bħall-Iran u l-Korea ta' Fuq inaqqsu l-programmi nukleari tagħhom;

Jistieden lil-leġiżlaturi tal-Istati Uniti jevitaw li s-sistema ta' non-proliferazzjoni nukleari titfarrak u li fil-ġejjieni tinħoloq ġirja għall-armi nukleari, billi jiċħdu l-ftehim bejn l-Istati Uniti u l-Indja;

Jikkundanna l-irwol tal-presidenza Ġermaniża li tmexxi l-Grupp ta' Fornituri Nukleari, kif ukoll tal-Presidenza Franċiża tal-UE, fil-ħatt tal-funzjonijiet ta' salvagwardja tal-NSG għal raġuni ta' profitti fuq perjodu ta' żmien qasir, u jilqa' b'sodisfazzjon l-aġir tas-sitt membri li ppruvaw jirreżistu l-ftehim;

Jinsisti li l-membri tal-NSG issa għandhom responsabilità storika partikolari li jerġgħu jagħtu bidu għan-negozjati dwar id-diżarm nukleari, billi jagħmlu proposti li għandu jkollhom riżultati importanti;

Jistieden lill-gvern tal-Indja biex jiddikjara pubblikament li waqqaf il-produzzjoni ta' materjal fissili għal skop ta' armamenti u biex jittrasforma l-moratorju tat-testijiet nukleari f'impenn li jorbot legalment;

Jistieden lill-UE u l-Indja biex iwaqqfu t-tendenza perikoluża u li tqis biss il-futur qrib, li terġa' tqajjem l-użu ta' enerġija nukleari, tendenza li se toħloq wirt diżastruż għall-ġenerazzjonijiet li ġejjin, li se jkunu kkonfrontati bil-kwistjoni irriżolta tar-rimi tal-iskart radjoattiv;

Jesprimi s-solidarjetà ma' aktar minn 3 miljun ruħ li gew effettwati mill-għargħar ta' Bihar u jilqa' b'sodisfazzjon l-appoġġ tal-ECHO; jistieden lill-UE u lill-Indja biex jintensifikaw il-kooperazzjoni dwar miżuri li jtaffu l-effetti tal-bidla fil-klima u jintensifikaw b'mod kunsiderevoli l-kooperazzjoni dwar l-enerġiji li jiġġeddu;

Jesprimi l-kondoljanzi tiegħu lill-vittmi tal-attakk reċenti bil-bombi u lill-familji tagħhom u jesprimi t-tħassib serju tiegħu dwar iż-żieda fil-vjolenza u l-movimenti ta' oppożizzjoni armata fl-Indja;

Iħeġġeġ lill-awtoritajiet tal-Indja biex jirriformaw l-Att dwar Poteri Speċjali tal-Forzi Armati, li jagħti impunità lis-suldati u lill-pulizija u li jirriżulta f'nuqqas ta' rieda mill-uffiċjali li jżommu pulizija jew staff tal-armata responsabbli għall-ksur ta' drittijiet tal-bniedem, u għalhekk tiħrax l-oppożizzjoni u l-militanza kontra l-istat, kif ġie dokumentat mill-aktar reċenti minn organizzazzjoni internazzjonali għad-drittijiet tal-bniedem fil-każ ta' Manipur;

Huwa mħasseb serjament dwar it-taqlib kontinwu f'Jammu u l-Kashmir; jinnota li r-rapport il-ġdid 'L-Istat tal-Istati', li jindika li filwaqt li l-Kashmir għandu l-aktar rata baxxa ta' faqar fl-Indja, fl-istess ħin għandu waħda mir-rati l-aktar baxxi ta' żvilupp; jinsisti li l-ftuħ tal-Kashmir għall-fluss ħieles ta' kummerċ u persuni huwa essenzjali biex jiġi superat l-istaġnar tar-ripressjoni u l-vjolenza; jilqa' b'sodisfazzjon, f'dan il-kuntest, il-ftuħ tal-kummerċ transkonfinali li ġie mħabbar, u jistieden lill-gvern tal-Indja jnaqqas il-preżenza militari tiegħu fl-istat, mhux l-anqas sabiex jippermetti li tissokta l-industrija tat-turiżmu;

Jerġa' jtenni s-sejħa tiegħu għal investigazzjoni fil-fond u indipendenti fil-każ tal-oqbra tal-massa li ġew skoperti reċentement viċin il-linja ta' kontroll, il-pubblikazzjoni tas-sejbiet, u l-prosekuzzjoni ta' dawk responsabbli għall-qtil;

Jistieden lill-awtoritajiet tal-Indja biex jieħdu azzjoni xierqa sabiex jevitaw attakki futuri kontra l-minoranza tal-Insara f'Orissa; iħeġġiġhom biex jiżguraw investigazzjoni imparzjali fl-attakki, biex jippubblikaw ir-riżultati u jressqu lil-dawk responsabbli quddiem il-ġustizzja; jistieden lill-gvern biex jirrevedi l-kostituzzjonalità tal-liġijiet 'kontra l-konverżjoni' fil-livell ta' stat, bħal dik li hemm fis-seħħ f'Orissa;

Ifakkar f'dan il-kuntest li għad hemm aktar minn 200 każ irriżolt relatati mal-massakru ta' Musulmani fi Gujarat fl-2002 pendenti fil-qrati, u li dawk responsabbli għal dawn ir-reati għadhom ma nġibux quddiem il-ġustizzja;

Jinsisti li n-negozjati dwar il-ftehim ta' kummerċ ħieles bejn l-UE u l-Indja (FTA) għandu jipprovdi għal infurzar obbligatorju tal-klawsoli dwar id-drittijiet tal-bniedem, kunsiderazzjonijiet soċjali u ambjentali, u impenn favur ix-xogħol dinjituż, fl-interess tal-iżvilupp sostenibbli għaż-żewġ reġjuni tad-dinja;

Jirriafferma l-irwol li s-soċjetà ċivili għandu jkollha fid-dibattiti dwar kwistjonijiet ta' prinċipju fin-negozjati bilaterali tal-preżent; jinsisti, f'dan ir-rigward, fuq it-tisħiħ tal-irwol tar-Round Table tas-Soċjetà Ċivili bejn l-UE u l-Indja stabbilit fl-2001, u jitlob, b'mod partikolari, sabiex tingħata l-mezzi biex effettivament teżerċita d-dmir tagħha li tikkonsulta mas-soċjetà ċivili fl-UE u l-Indja; jitlob għal kunsiderazzjoni akbar tar-riżultati ta' dawn l-iskambji fil-proċess ta' teħid ta' deċiżjonijiet tal-UE;

Jitlob sabiex jitfassal rapport ta' progress dwar il-politika tad-drittijiet tal-bniedem implimentata mal-Indja, filwaqt li jfakkar li d-djalogu bejn l-UE u l-Indja dwar id-drittijiet tal-bniedem jiġi ppreżentat bħala mudell fil-qasam; huwa sorpriż, f'dan il-kuntest, li l-Indja mhijiex fil-lista ta' pajjiżi eliġibbli għall-iffinanzjar EIDHR ta' mikroproġetti għas-soċjetà ċivili;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni u lill-Gvern u l-Parlament tal-Indja.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

minn Hannes Swoboda u Robert Goebbels

f'isem il-Grupp PSE

Riżoluzzjoni tal-Parlament Ewropew dwar iż-żieda fil-prezzijiet tal-enerġija

Il-Parlament Ewropew ,

wara li kkunsidra l-Komunikazzjoni mill-Kummissjoni lill-Kunsill Ewropew u lill-Parlament Ewropew bl-isem ta' "Politika dwar l-Enerġija għall-Ewropa" (COM(2007)0001),

wara li kkunsidra l-Konklużjonijiet tal-Presidenza tal-Kunsill Ewropew tat-8 u d-9 ta' Marzu 2007, u l-Pjan ta' Azzjoni tal-Kunsill Ewropew (2007-2009) għal Politika dwar l-Enerġija għall-Ewropa (EPE),

wara li kkunsidra r-riżoluzzjoni tiegħu tas-26 ta' Settembru 2007 bl-isem ta' ''lejn politika barranija Ewropea dwar l-enerġija'',

wara li kkunsidra l-Artikolu 103(2) tar-Regoli ta' Proċedura tiegħu,

billi tul dawn l-aħħar tliet snin, il-prezzijiet taż-żejt ittripplikaw, u peress li 37% tal-konsum tal-enerġija tal-UE huwa dovut għaż-żejt, din iż-żieda kellha impatt devastanti fuq l-ekonomiji u d-djar tal-UE,

billi l-inflazzjoni fil-prezzijiet tal-enerġija hija waħda mir-raġunijiet ewlenin għaliex il-Bank Ċentrali Ewropew żamm ir-rata tal-interessi prinċipali tiegħu stabbli għal 4% sa minn Ġunju 2007 u mhuwiex mistenni li jħabbar xi tibdil fil-ġejjieni qarib,

billi l-prezz taż-żejt huwa affettwat minn bosta fatturi, inkluż: nuqqas ta' investiment fil-kapaċità ta' tiftix u ta' rfinar; iż-żieda konsiderevoli fit-talba għaż-żejt fis-snin reċenti, peress li skont l-istimi tal-IEA t-talba dinjija għall-enerġija se tiżdied għal iktar minn 50% sal-2030 u l-konsum tal-energija minn ekonomiji emerġenti qed jiżdied malajr ħafna; instabilità politika fil-Lvant Nofsani; tbattil tar-riżervi taż-żejt; inċidenti metereoloġiċi; u spekulazzjoni fuq il-prezzijiet,

billi l-enerġija tikkostitwixxi bżonn uman bażiku, iżda għad hemm numru ta' ċittadini tal-UE li m'għandhomx il-mezzi biex iħallsu l-kontijiet tal-enerġija tagħhom, u billi klijenti vulnerabbli, inklużi l-anzjani, il-persuni b'diżabilità u l-familji bi dħul finanzjarju baxx, huma dawk li jiġu affettwati l-iżjed,

billi Politika barranija Ewropea komuni dwar l-enerġija, ibbażata fuq is-solidarjetà u d-diversifikazzjoni u fuq il-promozzjoni tas-sostenibilità, toħloq sinerġiji li jiżguraw il-provvista għall-Unjoni Ewropea u jżidu s-saħħa tal-UE, il-kapaċità tagħha li taġixxi fi kwistjonijiet relatati ma' politika barranija u l-kredibilità tagħha bħala protagonista dinjija,

Jenfasizza li l-effetti fuq l-iktar gruppi vulnerabbli jistgħu jitnaqqsu fuq medda qasira ta' żmien, permezz ta' miżuri soċjali meta dawn ikunu neċessarji; jitlob lill-Kummissjoni biex tibbilanċja r-riskju ta' żieda fl-esklużjoni soċjali li tirriżulta minn żieda fil-prezzijiet taż-żejt; jafferma l-bżonn li l-Fond Soċjali Ewropew jintuża biex jiġi indirizzat il-qgħad li jkun dovut għal żieda fil-prezzijiet taż-żejt;

Jesprimi t-tħassib tiegħu dwar il-konsegwenzi soċjali ta' żieda fl-ispejjeż tal- housing , tat-tisħin u tat-trasport, partikolarment għall-gruppi foqra, vulnerabbli u bi dħul finanzjarju baxx, u jħeġġeġ lill-Istati Membri biex jadottaw miżuri adegwati biex jiżguraw li jkun hemm il-mezzi finanzjarji kif ukoll l-aċċess għal dawn is-servizzi, billi jiġu inklużi kemm l-appoġġ immirat għad-dħul kif ukoll l-inċentivi sabiex tittejjeb l-effiċjenza tal-enerġija fid-djar, sabiex tiġi żgurata l-mobilità u tiġi evitata l-esklużjoni soċjali u t-tifqir; jilqa' f'dan il-kuntest il-proposta reċenti tal-President tal-Eurogroup li l-Istati Membri tal-UE għandhom jistabbilixxu salarji minimi, sabiex ma jkunx jibqa' Ewropej lil hinn mil-limitu minimu tal-faqar;

Iqis li l-Kummissjoni għandha tressaq komunikazzjoni dwar kif għandu jiġi ffaċċjat il-faqar tal-enerġija fl-Unjoni Ewropea; jitlob lill-Istati Membri biex jipprovdu definizzjonijiet nazzjonali tal-faqar tal-enerġija u biex jiżviluppaw pjanijiet ta' azzjoni nazzjonali biex jeliminaw dan it-tip ta' faqar; jitlob lill-Kummissjoni biex tissorvelja u tikkoordina d-dejta provduta mill-Istati Membri, u fl-istess ħin tiżgura li jiġu rispettati obbligi universali u ta' servizz pubbliku;

Jitlob lill-Kummissjoni biex tiżgura li l-Karta tal-Konsumatur għall-Enerġija li ġiet proposta tkun torbot legalment u twaqqaf b'mod ċar id-drittijiet tal-konsumaturi; jitlob lill-Istati Membri biex jiżguraw li l-awtoritajiet regolatorji nazzjonali jużaw is-setgħat tagħhom sabiex jgħinu lill-konsumaturi;

Jiġbed l-attenzjoni għall-fatt li din iż-żieda fil-prezzijiet tal-enerġija hija interkonnessa mill-qrib mal-kriżi finanzjarja li matulha l-għajnuna fi flus min-naħa tal-Banek Ċentrali sabiex jiġu evitati l-fallimenti setgħet tat lok għal żieda fl-investimenti spekulattivi fil-merkanzija; jitlob lill-IMF u lill-Forum għall-Istabilità Finanzjarja sabiex jevalwaw din il-''konsegwenza'' u jqisuha meta jkunu qed jipproponu rimedji globali; f'dan ir-rigward, jistieden lill-Kummissjoni biex tipproponi b'mod urġenti miżuri konkreti bil-għan li jiġu pprojbiti l-offerti, id-diffużjoni u l-promozzjoni fl-istrumenti finanzjarji tal-UE, inkluż l-assigurazzjoni u l-prodotti tal-assigurazzjoni relatati mal-fondi ta' investiment, meta l-qligħ tagħhom ikun kompletament jew parzjalment dovut għall-ispekulazzjoni fuq il-merkanzija tal-ikel;

Josserva bi tħassib kbir żieda u tendenzi diverġenti fl-inflazzjoni , partikolarment konnessa mal-prezzijiet tal-enerġija fi ħdan l-EMU u madwar l-Unjoni Ewropea kollha kemm hi; jitlob lill-Ecofin, lill-Eur ogroup, lill-Kummissjoni Ewropea u lill-ECB sabiex b'mod urġenti jiżviluppaw flimkien - b'koperazzjoni mill-qrib mal-Parlament Ewropew u mal-Imsieħba soċjali - politika proattiva makroekonomika u ta' tnaqqis tal-inflazzjoni , inklużi investimenti proattivi u politiki tas-salarji kif ukoll tnaqqis fir-rata tal-interessi sabiex it-tkabbir ekonomiku u t-talba jiġu stabilizzati;

Jinnota żieda fid-dħul mit-taxxi fuq l-enerġija dovuta għal żidiet reċenti fil-prezzijiet taż-żejt; jenfasizza l-importanza ta' politki fiskali adegwati inklużi dawk fis-settur tal- housing , bħala mezz biex titnaqqas id-dipendenza ekonomika fuq il-fjuwils fossili, filwaqt li tiġi indirizzata l-bidla fil-klima u jinħolqu inċentivi biex jiżdiedu l-investimenti fl-enerġija u ssir diskriminazzjoni favur l-effiċjenza tal-enerġija, l-enerġija rinnovabbli u prodotti li ma jagħmlux ħsara lill-ambjent; jenfasizza li s-sistemi ta' taxxa għandhom ukoll jadottaw il-prinċipju ta' ''min iniġġes iħallas'';

Jitlob li jkun hemm mekkaniżmu integrat ta' emerġenza tal-UE għas-sikurezza tal-provvista b'żieda tal-istokkijiet minimi taż-żejt fl-UE minn 90 għal 120 jum ta' konsum, u li jiġi żviluppat stokk minimu ta' gass ta' mill-inqas 90 jum;

Jissuġġerixxi li l-pubblikazzjoni ta' kull ġimgħa (ibbażata fuq id-dejta fil-qasam pubbliku, bħal ma jiġri fl-Istati Uniti) tal-istokkijiet ta' żejt u ta' prodotti taż-żejt Ewropej, u ta' importazzjonijiet u esportazzjonijiet skont it-tip ta' prodott (żejt mhux raffinat, petrol, diesel, żejt għat-tisħin u oħrajn), tagħti idea iktar ċara tal-pressjonijiet fis-suq dinji, turi l-livell tal-konsum Ewropew, tnaqqas it-tendenza tal-operaturi tas-suq li jmorru għal stokkijiet Amerikani, u b'hekk tgħin sabiex tonqos l-instabilità tal-prezzijiet taż-żejt;

Jinsab imħasseb dwar il-fatt li bosta gvernijiet ta' Stati Membri ma rnexxielhomx jipprijoritizzaw it-traspożizzjoni sħiħa u immedjata tal-leġiżlazzjoni għall-effiċjenza tal-enerġija, u l-konformità magħha, minkejja r-retorika dwar l-indirizzar tal-bidla fil-klima u t-tnaqqis tal-importazzjonijiet tal-enerġija min-naħa tal-UE; jinnota wkoll li l-mira ta' 20% għall-enerġija rinnovabbli se tikkontribwixxi għal żieda fl-istabilità fis-swieq tal-enerġija permezz tad-diversifikazzjoni u se tipprovdi benefiċċji tal-ispejjeż għall-konsumaturi fuq medda twila ta' żmien;

Jinnota li bħalissa qed isir qligħ kbir fis-settur tal-enerġija minħabba l-prezzijiet taż-żejt, mingħajr ma qed isiru l-investimenti neċessarji għall-iżvilupp tas-settur tal-irfinar sabiex tiġi sodisfatta t-talba dejjem tiżdied; jitlob lill-Kummissjoni biex tissorvelja l-iżviluppi fil-prezzijiet, b'mod partikolari fir-rigward tal-kwistjoni ta' kif iż-żidiet u t-tnaqqis fil-prezzijiet jaffettwaw lill-konsumaturi; iktar minn hekk, jitlob lill-Kummissjoni biex f'dan il-kuntest tressaq proposti dwar kif għandha tintuża l-politika dwar ir-responsabilità soċjali korporattiva fil-livell tal-UE;

Jinnota li hemm indiċi inġustifikati tal-prezzijiet taż-żejt u tal-gass fil-kuntratti tal-gass fuq medda twila ta' żmien, u li dan iżid il-prezzijiet tat-tisħin u tal-elettriku; jitlob lill-Kummissjoni biex tistħarreġ dwar din il-konnessjoni u tipproponi politika adegwata;

Jitlob lill-Kummissjoni biex tiżviluppa miżuri fis-settur tat-trasport bħala kwistjoni urġenti, mhux biss biex tiġi garantita s-sigurtà tal-provvista għall-prodotti tal-pitrolju, iżda wkoll għal raġunijiet ambjentali; jinnota li sabiex titnaqqas id-dipendenza fuq iż-żejt tas-settur tat-trasport, huwa importanti ferm li wieħed jiffoka fuq passaġġ modali, mit-trasport bit-triq għal dak bil-ferrovija, toroq navigabbli interni u/jew kabutaġġ żgħir, biex b'hekk jiġu promossi u llanċjati mill-ġdid fl-UE t-trasport bil-ferrovija tal-merkanzija u tal-passiġġieri, kif ukoll it-toroq navigabbli interni u bil-kabutaġġ żgħir;

Jitlob li jkun hemm żvilupp ta' politika barranija Ewropea komuni dwar l-enerġija li tikkontribwixxi b'mod sinifikanti biex tiġi garantita s-sigurtà tal-enerġija għall-UE kollha kemm hi, filwaqt li fl-istess ħin taħdem biex jintlaħqu l-objettivi tas-sostenibilità fil-livell internazzjonali, biex b'hekk tipprovdi liċ-ċittadini tal-UE b'valur miżjud sostanzjali għall-isforzi magħmula fil-livell nazzjonali; iqis li l-politika tal-enerġija, u partikolarment is-sigurtà tal-provvista tal-enerġija, għandhom jiġu integrati bħala parti importanti mill-politika barranija komuni, u li l-politika dwar l-enerġija għandha titqies fil-kuntesti kollha ta' politika barranija;

Jinnota l-effetti taż-żieda fil-prezzijiet tal-enerġija partikolarment fuq il-pajjiżi li qed jiżvilupaw, u jitlob lill-Kummissjoni biex tibni strateġija li tgħin biex jittaffew l-effetti negattivi tal-enerġija għalja wisq għall-ifqar popli; jinnota li prezzijiet tal-enerġija li jiżdiedu f'daqqa jistgħu joħolqu kriżi u kunflitti internazzjonali, li jkollhom konsegwenzi għad-demokrazija, id-Drittijiet tal-Bniedem u l-faqar, partikolarment fil-pajjiżi li qed jiżviluppaw;

Jinsab konvint li l-prinċipji tat-Trattat tal-Karta dwar l-Enerġija (ECT) għandhom iservu ta' gwida għall-politika barranija Ewropea komuni dwar l-enerġija u għall-isforzi tal-UE fir-rigward tal-koperazzjoni internazzjonali fis-settur tal-enerġija;

Jitlob lill-UE biex tkpmpli taħdem fil-livell internazzjonali flimkien mal-pajjiżi ewlenin li jipproduċu u jikkunsmaw iż-żejt, sabiex jiġi indirizzat in-nuqqas ta' investimenti fil-kapaċità ta' tfittix u rfinar, u biex tiżdied il-produzzjoni sabiex tissodisfa ż-żieda kontinwa fit-talba dinjija għall-enerġija taż-żejt;

Jilqa' t-twaqqif ta' Sħubija Internazzjonali għall-Koperazzjoni għall-Effiċjenza tal-Enerġija (IPEEC) min-naħa tal-G8, iċ-Ċina, l-Indja, il-Korea t'Isfel u l-UE f'Ġunju 2008; jitlob lill-istati membri tal-IPEEC biex jadottaw miri li jorbtu legalment għal effiċjenza tal-enerġija paragunabbli li jkunu ambizzjużi u li joqorbu lejn il-miri stabbiliti mill-UE, u biex joħolqu qafas leġiżlattiv li jiffaċilita l-inizjattivi għall-effiċjenza tal-enerġija; jitlob li jkun hemm strateġija komprensiva u globali għall-promozzjoni tal-użu ta' sorsi alternattivi ta' enerġija;

Jitlob li jkun hemm involviment attiv tal-pajjiżi Ewropej li mhumiex Stati Membri - bħan-Norveġja, li hija t-tielet l-ikbar pajjiż esportatur taż-żejt fid-dinja - f'politika barranija Ewropea komuni dwar l-enerġija;

Jappoġġja l-inizjattivi tal-Kummissjoni biex jiġi stabbilit djalogu dwar l-enerġija iktar mill-qrib mal-pajjiżi fil-Kawkasu tan-Nofsinhar, ir-Reġjuni tal-Baħar Kaspju u tal-Asja Ċentrali, kif ukoll mar-reġjun tal-Mediterran u mal-Lvant Nofsani; jilqa' l-approċċ kostruttiv tal-UE għal ''djalogu kritiku u kostruttiv'' ma' pajjiżi tar-reġjun, li jippermetti li jinstab bilanċ bejn l-interessi tal-UE fid-diversifikazzjoni tal-provvisti tagħha ta' żejt u gass u l-mira li jinkisbu riformi politiċi f'dawk il-pajjiżi;

Jitlob li jkun hemm żvilupp tal-mekkaniżmi eżistenti, u li jinħolqu oħrajn ġodda, fi ħdan il-Politika Ewropea tal-Viċinat u s-Sinerġija tal-Baħar l-Iswed, li jwasslu sabiex il-koperazzjoni mal-pajjiżi ta' transitu - l-Ukrajna, il-Belarus, il-Moldova, il-pajjiżi tal-Kawkasu tan-Nofsinhar, il-Mashreq u l-Maghreb - tiżdied, sabiex ikun hemm iktar trasparenza tal-operazzjoni tas-suq u biex tiġi pprovduta stabilità tal-provvista u t-transitu;

Jagħti istruzzjonijiet lill-President tiegħu sabiex iressaq din ir-riżoluzzjoni lill-Kunsill, lill-Kummissjoni u lill-parlamenti tal-Istati Membri.


Aġenda

L-Erbgħa 8 ta' Ottubru 2008

15:00 - 15:30 Seduta formali

Indirizz ta' Ingrid Betancourt

15:30 - 24:00 Ftuħ tas-sessjoni u ordni tas-seduta

Stqarrijiet tal-Kunsill u l-Kummissjoni

Preparazzjoni tal-Kunsill Ewropew, inkluża s-sitwazzjoni tas-sistema finanzjarja dinjija

(Brussell, 15-16 ta' Ottubru 2008)

Il-votazzjoni ssir matul is-sessjoni parzjali li jmiss Rapport Ieke van den Burg Daniel Dăianu A6-0359/2008

Segwitu tad-direttivi Lamfalussy: strutturi futuri ta' kontroll

tinkludi b'rakkomandazzjonijiet lill-Kummissjoni dwar is-segwitu tal-proċess Lamfalussy: l-istruttura futura ta' sorveljanza

Kumitat għall-Affarijiet Ekonomiċi u Monetarji

Artikolu 39 tar-Regoli ta' Proċedura

Stqarrijiet tal-Kunsill u l-Kummissjoni

Is-Sitwazzjoni fil-Belarus

Mistoqsijiet orali

Eżekuzzjoni tad-deċiżjoni tal-Qorti tal-Ġustizzja tal-KE fil-każ 'Turco'

O-0087/2008 Marco Cappato Michael Cashman Anneli Jäätteenmäki Costas Botopoulos B6-0470/2008 Kunsill Twettiq tas-Sentenza tal-QĠ dwar il-Każ "Turco" (trasparenza fil-ħidmiet/dokumenti preparatorji leġiżlattivi)

Kumitat għal-Libertajiet Ċivili, il-Ġustizzja u l-Intern

Kumitat għall-Affarijiet Kostituzzjonali

O-0088/2008 Marco Cappato Michael Cashman Anneli Jäätteenmäki Costas Botopoulos B6-0471/2008 Kummissjoni Kisba tas-Sentenza CJ dwar il-Każ "Turco" (trasparenza fil-ħidmiet/dokumenti leġiżlattivi preparatorji)

Indirizzi ta' minuta ( Artikolu 144 tar-Regoli ta' Proċedura)

Stqarrija tal-Kummissjoni

Sospensjoni taċ-ċiklu ta' Doha tad-WTO

Ftehim bejn il-KE u l-Ukraina fir-rigward taż-żamma ta' l-impenji fil-kummerċ tas-servizzi mniżżla fil-Ftehim ta' Sħubija u Kooperazzjoni

dwar proposta għal deċiżjoni tal-Kunsill dwar il-konklużjoni tal-Ftehim taħt il-forma ta' Skambju ta' Ittri bejn il-Komunità Ewropea u l-Ukraina fir-rigward taż-żamma ta' l-impenji fil-kummerċ tas-servizzi mniżżla fil-Ftehim ta' Sħubija u Kooperazzjoni

Kumitat għall-Kummerċ Internazzjonali

Naffrontaw l-isfida ta' l-iskarsezza ta' l-ilma u l-perjodi ta' nixfa fl-Unjoni Ewropea

dwar "L-indirizz tal-isfida ta' l-iskarsezza ta' l-ilma u l-perjodi ta' nixfa fl-Unjoni Ewropea"

Kumitat għall-Ambjent, is-Saħħa Pubblika u s-Sikurezza ta' l-Ikel

Governanza Artika f'dinja globali

O-0084/2008 Diana Wallis Bilyana Ilieva Raeva Johannes Lebech B6-0467/2008 Kummissjoni Governanza Artika f'Dinja Globali

Grupp ta' l-Alleanza tal-Liberali u d-Demokratiċi għall-Ewropa

Preżentazzjoni qasira tar-rapporti li ġejjien:

L-intensifikazzjoni tal-ġlieda kontra x-xogħol mhux iddikjarat

dwar it-tema "l-intensifikazzjoni tal-ġlieda kontra x-xogħol mhux iddikjarat"

Kumitat għall-Impjiegi u l-Affarijiet Soċjali

Artikolu 45(2) tar-Regoli ta' Proċedura

Rapporteur għal opinjoni:

Theodor Dumitru Stolojan, kumitat għall-Affarijiet Ekonomiċi u Monetarji

Artikolu 47 tar-Regoli ta' Proċedura

Implimentazzjoni tal-leġiżlazzjoni soċjali marbuta mat-trasport fit-toroq

dwar l-implimentazzjoni tal-leġiżlazzjoni soċjali marbuta mat-trasport fit-toroq

Artikolu 45(2) tar-Regoli ta' Proċedura

Il-promozzjoni ta' l-inklużjoni soċjali u l-ġlieda kontra l-faqar, inkluż il-faqar tat-tfal, fl-UE

dwar il-promozzjoni ta' l-inklużjoni soċjali u l-ġlieda kontra l-faqar, inkluż il-faqar fost it-tfal, fl-UE

Artikolu 45(2) tar-Regoli ta' Proċedura

Rapporteur għal opinjoni:

Anna Záborská, Kumitat għad-Drittijiet tan-Nisa u l-Ugwaljanza bejn is-Sessi

Artikolu 47 tar-Regoli ta' Proċedura

Ħin għad-diskorsi ( Artikolu 142 tar-Regoli ta' Proċedura)

15:30 - 24:00 Kunsill (bit-tweġibiet)

Kummissjoni

Rapporteurs għall-abbozzi (2 x 1')

Awturi "Każ Turco" (2 x 2'5)

Lista ta' kelliema Membri

Stqarrijiet tal-Kunsill u l-Kummissjoni

BISS, dwar is-sitwazzjoni tas-sistema finanzjarja dinjija:

L-Erbgħa 8 ta' Ottubru, 00:00

Mozzjonijiet għal riżoluzzjoni

It-Tlieta 21 ta' Ottubru, 10:00

L-Erbgħa 22 ta' Ottubru, 10:00

Stqarrijiet tal-Kunsill u l-Kummissjoni

Is-Sitwazzjoni fil-Belarus

Proposta għal riżoluzzjoni

Emendi u mozzjonijiet għal riżoluzzjoni komuni

Stqarrija tal-Kummissjoni

Sospensjoni taċ-ċiklu ta' Doha tad-WTO

Proposta għal riżoluzzjoni

Governanza Artika f'dinja globali

Proposta għal riżoluzzjoni

Emendi tar-rapporteur; Proposti għal riżoluzzjonijiet alternattivi

Voti separati - Voti maqsuma - Voti permezz ta' sejħa tal-ismijiet Testi mressqa għal votazzjoni il-Ħamis

It-Tlieta 7 ta' Ottubru, 19:00


Aġenda

Il-Ħamis 9 ta' Ottubru 2008

Użu tas-simboli ta' l-Unjoni mill-Parlament

dwar id-dħul, fir-regolament tal-Parlament Ewropew, ta' Artikolu ġdid 202a dwar l-użu mill-Parlament tas-simboli tal-Unjoni

Kumitat għall-Affarijiet Kostituzzjonali

Flimkien għas-Saħħa: Approċ strateġiku tal-UE għall-2008-2013

dwar il-White Paper bit-titlu "Flimkien għas-Saħħa: approċ strateġiku tal-UE għall-2008-2013

Kumitat għall-Ambjent, is-Saħħa Pubblika u s-Sikurezza ta' l-Ikel

11:00 - 13:00 Votazzjoni

"Nikkomunikaw l-Ewropa fi Sħubija"

dwar l-approvazzjoni tad-dikjarazzjoni konġunta, "Nikkomunikaw l-Ewropa fi Sħubija"

Artikolu 43(1) tar-Regoli ta' Proċedura

Rakkomandazzjoni Marian-Jean Marinescu A6-0343/2008

Protokoll għall-Ftehima bejn il-KE u l-Iżvizzera dwar il-moviment ħieles ta' persuni (parteċipazzjoni tal-Bulgarija u tar-Rumanija)

dwar il-proposta għal deċiżjoni tal-Kunsill dwar il-konklużjoni, f'isem il-Komunità Ewropea u l-Istati Membri tagħha, ta' Protokoll mal-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles ta' persuni rigward il-parteċipazzjoni, bħala partijiet kontraenti tar-Repubblika tal-Bulgarija u tar-Rumanija wara l-adeżjoni tagħhom ma' l-Unjoni Ewropea

Kumitat għal-Libertajiet Ċivili, il-Ġustizzja u l-Intern

Artikolu 131 tar-Regoli ta' Proċedura

It-Twaqqif ta' Sistema Ewropea ta' Informazzjoni ta' Rekords Kriminali (ECRIS)

dwar il-proposta għal deċiżjoni tal-Kunsill dwar it-twaqqif ta' Sistema Ewropea ta' Informazzjoni ta' Rekords Kriminali fl-applikazzjoni ta' l-Artikolu 11 tad-Deċiżjoni Qafas 2008/XX/ĠAI

Artikolu 131 tar-Regoli ta' Proċedura

dwar it-tema "L-intensifikazzjoni tal-ġlieda kontra x-xogħol mhux iddikjarat"

Kumitat għall-Impjiegi u l-Affarijiet Soċjali

Artikolu 45(2) tar-Regoli ta' Proċedura

Il-promozzjoni ta' l-inklużjoni soċjali u l-ġlieda kontra l-faqar, inkluż il-faqar tat-tfal, fl-UE

dwar il-promozzjoni ta' l-inklużjoni soċjali u l-ġlieda kontra l-faqar, inkluż il-faqar tat-tfal, fl-UE

Artikolu 45(2) tar-Regoli ta' Proċedura

Ftehim bejn il-KE u l-Ukraina fir-rigward taż-żamma ta' l-impenji fil-kummerċ tas-servizzi mniżżla fil-Ftehim ta' Sħubija u Kooperazzjoni

dwar proposta għal deċiżjoni tal-Kunsill dwar il-konklużjoni tal-Ftehim taħt il-forma ta' Skambju ta' Ittri bejn il-Komunità Ewropea u l-Ukraina fir-rigward taż-żamma ta' l-impenji fil-kummerċ tas-servizzi mniżżla fil-Ftehim ta' Sħubija u Kooperazzjoni

Kumitat għall-Kummerċ Internazzjonali

Mozzjoni għal riżoluzzjoni

"Il-IASCF: Reviżjoni tal-kostituzzjoni - Responsabilità Pubblika u l-Kompożizzjoni tal-Proposti għal Bidla tal-IASB"

Dibattitu: 24 ta' Settembru 2008 Mozzjoni għal riżoluzzjoni

Is-Sitwazzjoni fil-Belarus

RC B6-0527/2008 , B6-0527/2008 , B6-0530/2008 , B6-0532/2008 , B6-0533/2008 , B6-0534/2008 , B6-0535/2008 Mozzjoni għal riżoluzzjoni

Il-ġejjieni tal-Aġenda tal-Iżvilupp ta' Doha tad-WTO

dwar id-dħul fir-regolament tal-Parlament Ewropew, ta' l-artikolu ġdid 202a dwar l-użu mill-Parlament tas-simboli tal-Unjoni

Naffrontaw l-isfida ta' l-iskarsezza ta' l-ilma u l-perjodi ta' nixfa fl-Unjoni Ewropea

dwar "L-indirizz tal-isfida ta' l-iskarsezza ta' l-ilma u l-perjodi ta' nixfa fl-Unjoni Ewropea"

Mozzjoni għal riżoluzzjoni

Il-Governanza tal-Artiku f'ambjent dinji

Implimentazzjoni tal-leġiżlazzjoni soċjali marbuta mat-trasport fit-toroq

dwar l'implimentazzjoni tal-leġiżlazzjoni soċjali marbuta mat-trasport fit-toroq

Artikolu 45(2) tar-Regoli ta' Proċedura

Segwitu tad-direttivi Lamfalussy: strutturi futuri ta' kontroll

tinkludi b'rakkomandazzjonijiet lill-Kummissjoni dwar is-segwitu tal-proċess Lamfalussy: l-istruttura futura ta' sorveljanza

Kumitat għall-Affarijiet Ekonomiċi u Monetarji

Artikolu 39 tar-Regoli ta' Proċedura

dwar il-White Paper bit-titlu 'Flimkien għas-Saħħa: approċ strateġiku tal-UE għall-2008-2013'

Ħin għad-diskorsi ( Artikolu 142 tar-Regoli ta' Proċedura)

9:00 - 10:50 Kummissjoni (bit-tweġibiet)

Rapporteurs għall-abbozzi (2 x 1')

Lista ta' kelliema Membri

Mozzjoni għal riżoluzzjoni

Voti separati - Voti maqsuma - Voti permezz ta' sejħa tal-ismijiet Testi mressqa għal votazzjoni il-Ħamis

It-Tlieta 7 ta' Ottubru, 19:00


MOZZJONI GĦAL RIŻOLUZZJONI

imressqa wara l-mistoqsija li titlob tweġiba orali B6‐0459/2008

skont l-Artikolu 108(5) tar-Regoli ta' Proċedura

f'isem il-Kumitat għall-Affarijiet Legali

Riżoluzzjoni tal-Parlament Ewropew dwar l-immaniġġjar transkonfinali kollettiv tad-dritt tal-awtur u d-drittijiet relatati għal servizzi mużikali online leġittimi

Il-Parlament Ewropew ,

wara li kkunsirda r-Rakkomandazzjoni tal-Kummissjoni 2005/737/KE tat-18 ta' Ottubru 2005 dwar l-immaniġġjar transkonfinali kollettiv tad-drittijiet tal-awtur u d-drittijiet relatati għal servizzi mużikali online leġittimi ĠU L 276, 21.10.2005, p.

54. (minn hawn 'il quddiem imsejħa 'ir-Rakkomandazzjoni'),

wara li kkunsidra t-Trattat li jistabbilixxi l-Komunità Ewropea, b'mod partikolari l-Artikoli 95 u 151 tiegħu,

wara li kkunsidra l-Artikoli II-77 u II-82 tal-Karta dwar id-Drittijiet Fundamentali tal-Unjoni Ewropea,

wara li kkunsidra l-Artikolu 97a tat-Trattat ta' Liżbona ĠU C 306, 17.12.2007, p.

wara li kkunsidra l-ftehimiet internazzjonali fis-seħħ li japplikaw għad-drittijiet tal-mużika, jiġifieri l-Konvenzjoni ta' Ruma tas-26 ta' Ottubru 1961 għall-Protezzjoni tal-Artisti, tal-Produtturi ta' Fonogrammi u tal-Organizzazzjonijiet ta' Xandir, il-Konvenzjoni ta' Berna għall-Protezzjoni ta' Xogħlijiet Litterarji u Artistiċi, it-Trattat dwar id-Drittijiet tal-Awtur tal-WIPO tal-20 ta' Diċembru 1996, it-Trattat dwar ir-Rappreżentazzjonijiet u l-Fonogrammi tal-20 ta' Diċembru 1996, u l-Ftehima tad-WTO dwar Aspetti tad-Drittijiet tal-Proprjetà Intellettwali Relatati mal-Kummerċ (TRIPS) tal-15 ta' April 1994,

wara li kkunsidra l-ġabra ta' liġijiet tal-KE (l-'acquis communautaire') fil-qasam tad-drittijiet tal-awtur u drittijiet relatati li tapplika għad-drittijiet tal-mużika, jiġifieri d-Direttiva 2006/115/KEE tal-Parlament Ewropew u tal-Kunsill tat-12 ta' Diċembru 2006 dwar dritt ta' kiri u dritt ta' self u dwar ċerti drittijiet relatati mad-drittijiet tal-awtur fil-qasam tal-proprjetà intellettwali ĠU L 376, 27.12.2006, p.

28. , id-Direttiva tal-Kunsill 93/83/KEE tas-27 ta' Settembru 1993 dwar il-koordinazzjoni ta' ċerti regoli dwar id-drittijiet tal-awtur u drittijiet relatati ma' drittijiet tal-awtur applikabbli għal xandir bis-satellita u ritrażmissjoni bil-kejbil ĠU L 248, 6.10.1993, p.

15. , id-Direttiva 2006/116/KE tal-Parlament Ewropew u tal-Kunsill tat-12 ta' Diċembru 2006 dwar il-perjodu ta' protezzjoni ta' drittijiet tal-awtur u ta' ċerti drittijiet relatati ĠU L 372, 27.12.2006, p.

12. u d-Direttiva 2001/29/KE tal-Parlament Ewropew u tal-Kunsill tat-22 ta' Mejju 2001 dwar l-armonizzazzjoni ta' ċerti aspetti tad-drittijiet tal-awtur u d-drittijiet relatati fis-soċjetà tal-informatika ĠU L 167, 22.6.2001, p.

wara li kkunsidra l-Green Paper tal-Kummissjoni Ewropea dwar id-drittijiet tal-awtur u d-drittijiet relatati fis-Soċjetà tal-Informatika (COM(1995)0382),

wara li kkunsidra r-riżoluzzjoni tiegħu tal-15 ta' Mejju 2003 dwar il-protezzjoni ta' artisti fis-settur awdjoviżiv ĠU C 67 E, 17.3.2004, p.

wara li kkunsidra r-riżoluzzjoni tiegħu tal-15 ta' Jannar 2004 dwar qafas Komunitarju għal soċjetajiet ta' mmaniġġjar kollettiv fil-qasam tad-drittijiet tal-awtur u d-drittijiet relatati ĠU C 92 E, 16.4.2004, p.

wara li kkunsidra l-Komunikazzjoni tal-Kummissjoni tas-16 ta' April 2004 dwar l-Immaniġġjar tad-Drittijiet tal-Awtur u d-Drittijiet Relatati fis-Suq Intern (COM(2004)0261),

wara li kkunsidra r-riżoluzzjoni tiegħu tal-5 ta' Lulju 2006 dwar l-implimentazzjoni tal-Programm Komunitarju ta' Liżbona: aktar riċerka u innovazzjoni - investiment għat-tkabbir u l-impjiegi: Approċċ komuni Testi adottati , P6_TA(2006)0301 . ,

wara li kkunsidra l-Komunikazzjoni tal-Kummissjoni dwar Kontenut Kreattiv Onlajn fis-Suq Uniku (COM(2007)0836 finali),

wara li kkunsidra r-riżoluzzjoni tiegħu tas-6 ta' Lulju 2006 dwar il-libertà tal-espressjoni fuq l-Internet Testi adottati , P6_TA(2006)0324 . ,

wara li kkunsidra r-riżoluzzjoni tiegħu tal-4 ta' Settembru 2007 dwar l-implikazzjonijiet istituzzjonali u legali tal-użu ta' strumenti ta' soft law Testi adottati , P6_TA(2007)0366 . ,

wara li kkunsidra l-monitoraġġ tar-Rakkomandazzjoni tal-Kummissjoni 2005/737/KE http://ec.europa.eu/internal_market/copyright/docs/management/monitoring-report_en.pdf ,

wara li kkunsidra l-Artikolu 108(5) tar-Regoli ta' Proċedura tiegħu,

billi fir-riżoluzzjonijiet tiegħu tat-13 ta' Marzu 2007 l-Parlament stieden lill-Kummissjoni biex tagħmilha ċara li r-Rakkomandazzjoni tal-2005 kienet tapplika esklussivament għall-bejgħ online ta' reġistrazzjonijiet mużikali u biex kemm jista' jkun malajr tippreżenta - wara li tikkonsulta b'mod wiesa' mal-partijiet interessati - proposta għal direttiva flessibbli li għandha tiġi adottata mill-Parlament u mill-Kunsill permezz ta' kodeċiżjoni bil-għan li jiġi rregolat l-immaniġġjar kollettiv tad-drittijiet tal-awtur u d-drittijiet relatati fir-rigward tas-servizzi mużikali online transkonfinali, filwaqt li titqies l-ispeċifiċità tal-era diġitali u filwaqt li jiġu ssalvagwardjati d-diversità kulturali Ewropea, il-partijiet ikkonċernati ż-żgħar u r-repertorji lokali, fuq il-bażi ta' trattament ugwali,

billi fir-Riżoluzzjoni tiegħu tat-13 ta' Marzu 2007 il-Parlament ikkunsidra li l-interessi tal-awturi u għalhekk tad-diversità kulturali fl-Ewropa jkunu moqdija l-aħjar bl-introduzzjoni ta' sistema ta' kompetizzjoni ġusta u trasparenti li tevita pressjoni negattiva fuq id-dħul tal-awturi,

Ifakkar li fid-dawl tan-natura territorjali tad-drittijiet tal-awtur u minkejja l-eżistenza tad-direttiva dwar id-drittijiet tal-awtur fis-soċjetà tal-informatika, is-sitwazzjoni fil-qasam tal-immaniġġjar kollettiv tad-drittijiet tal-awtur u d-drittijiet relatati għas-servizzi online hija ġenwinament komplessa, l-iktar minħabba n-nuqqas ta' liċenzji Ewropej;

Jikkunsidra li, minħabba r-rifjut ta' lleġiżlar - minkejja r-riżoluzzjonijiet varji tal-Parlament Ewropew - u d-deċiżjoni ta' tentattiv biex is-suq jiġi rregolat permezz ta' rakkomandazzjoni, inħolqot klima ta' inċertezza legali għad-detenturi tad-drittijiet u għall-utenti, speċjalment għax-xandara;

Jenfasizza li, min-naħa l-oħra, sussegwentement għal ilment mill-utenti, id-Direttorat Ġenerali għall-Kompetizzjoni intervjena billi fetaħ proċedura kontra is-CISAC (Il-Konfederazzjoni Internazzjonali tas-Soċjetajiet tal-Awturi u l-Kompożituri), li tinkludi 24 soċjetà ta' mmaniġġjar kolettiv fost il-membri tagħha; jinnota li l-effett ta' din id-deċiżjoni se jkun il-preklużjoni tat-tentattivi kollha tal-atturi kkonċernati li jaġixxu flimkien sabiex isibu soluzzjonijiet xierqa - bħal, pereżempju, sistema għall-awtorizzazzjoni tad-drittijiet fil-livell Ewropew - u biex iħallu t-triq miftuħa għal oligopolija ta' numru ta' soċjetajiet kbar ta' mmaniġġjar kollettiv marbuta bi ftehimiet mal-pubblikaturi li jappartjenu għar-repertorju dinji; jemmen li r-riżultat se jkun restrizzjoni tal-għażla u l-qerda tas-soċjetajiet iż-żgħar ta' mmaniġġjar kollettiv għad-detriment tal-kulturi minoritarji;

Jikkunsidra li l-monitoraġġ tar-Rakkomandazzjoni tal-Kummissjoni 2005/737/KE ma jirriflettix is-sitwazzjoni eżistenti b'mod korrett u ma jqisx l-opinjoni mogħtija mill-Parlament fir-rapport Lévai;

Jikkunsidra li din is-sitwazzjoni tirrifletti l-fatt li l-Kummissjoni għażlet li tinjora t-twissijiet mogħtija mill-Parlament, b'mod partikulari fir-riżoluzzjoni tiegħu tat-13 ta' Marzu 2007, li tinkludi proposti konkreti għall-kompetizzjoni kkontrollata, kif ukoll protezzjoni u inċentivi għall-kulturi minoritarji fl-Unjoni Ewropea;

Jistieden lill-Kummissjoni biex tiżgura li l-Parlament ikun involut b'mod effettiv, bħala koloeġiżlatur, fl-inizjattiva dwar il-kontenut online;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skond l-Artikolu 103(2) tar-Regoli ta' Proċedura

f'isem il-Grupp PPE-DE

dwar il-Programm Leġiżlattiv u ta' Ħidma tal-Kummissjoni għall-2009

Riżoluzzjoni tal-Parlament Ewropew dwar il-Programm Leġiżlattiv u ta' Ħidma tal-Kummissjoni għall-2009

Il-Parlament Ewropew ,

wara li kkunsidra l-Komunikazzjoni tal-Kummissjoni dwar l-Istrateġija Politika Annwali għall-2009 (COM(2008)0072),

wara li kkunsidra l-implimentazzjoni tal-Programm Leġiżlattiv u ta' Ħidma għall-2008 attwali (COM(2007)0640),

wara li kkunsidra r-riżoluzzjoni tiegħu tal-24 ta' April 2008 dwar il-Komunikazzjoni tal-Kummissjoni dwar l-Istrateġija Politika Annwali għall-2009,

wara li kkunsidra l-kontribuzzjonijiet li ngħataw mill-kumitati tal-Parlament, li tressqu lill-Kummissjoni mill-Konferenza tal-Presidenti,

wara li kkunsidra l-Artikolu 103(2) tar-Regoli ta' Proċedura tiegħu,

billi l-2009 se tkun sena ta' sfidi kemm mill-aspett politiku kif ukoll mill-aspett istituzzjonali,

billi, għalhekk huwa kruċjali li Djalogu Strutturat għandu jsir f'ħin tajjeb sabiex l-isforzi jiffukaw fuq id-definizzjoni ta' għanijiet strateġiċi ewlenin tal-UE għas-snin li ġejjin,

billi l-prijoritajiet politiċi għandhom jiġu mqabbla mar-riżorsi finanzjarji disponibbli,

billi d-Djalogu Strutturat mal-Kummissjoni huwa pass interistituzzjonali importanti kemm fl-implimentazzjoni tal-Programm Leġiżlattiv u ta' Ħidma għall-2008 attwali kif ukoll fit-tfassil u fl-adozzjoni tal-Programm Leġiżlattiv u ta' Ħidma għall-2009,

Prijoritajiet li japplikaw għal diversi oqsma

Jinnota li 24 Stat Membru diġà rratifikaw it-Trattat ta' Liżbona; jenfasizza li huwa importanti ħafna li l-proċess ta' ratifikazzjoni tat-Trattat jibqa' għaddej fl-Istati Membri li għadhom ma rratifikawhx. għalhekk, jappoġġja ħafna d-deċiżjoni tal-Kunsill Ewropew sabiex ikompli għaddej bil-proċess ta' ratifikazzjoni minkejja r-rifjut Irlandiż tat-Trattat fit-12 ta' Ġunju 2008; għadu jinsab konvint li t-Trattat ta' Liżbona joffri l-istrumenti neċessarji sabiex tissaħħaħ l-Ewropa u sabiex jinkiseb futur Ewropew aħjar għall-Ewropej kollha;

L-Istrateġija ta' Liżbona

Itenni l-appoġġ u l-impenn politiku sħiħ tiegħu għal Strateġija ta' Liżbona bil-ħsieb ta' riforma, li tiffoka fuq it-Tkabbir u l-Impjiegi; jenfasizza n-neċessita politika li ċ-ċittadini jkunu fil-qalb tal-preokkupazzjonijiet tiegħu u, konsegwentement, li jelabora politiki għall-benefiċju tagħhom;

Jenfasizza l-importanza ta' tmexxija tajba u regolamentazzjoni aħjar bħala regoli kardinali tax-xogħol; jemmen li prattika effettiva ta' evalwazzjoni tal-impatt indipendenti orizzontali u ta' konsultazzjoni sħiħa mal-partijiet interessati hija garanzija għall-kisba ta' leġiżlazzjoni Ewropea bbilanċjata u realistika; f'dan il-kuntest jenfasizza l-bżonn għal traspożizzjoni, implimentazzjoni u monitoraġġ effiċjenti tal-leġiżlazjoni Ewropea;

Jemmen li huwa kruċjali li jinkisbu l-objettivi tal-Istrateġija ta' Liżbona b'tali mod li din il-kisba tkun konsistenti mal-objettivi tal-bidla fil-klima, fir-rigward tal-proposti pendenti dwar "Enerġija u Klima" u speċjalment fir-rigward tan-negozjati internazzjonali li ġejjin;

Jappoġġja bis-sħiħ it-tlestija tas-Suq Intern u jenfasizza l-irwol li għandu jkollu fil-promozzjoni tal-koeżjoni ekonomika u soċjali fi ħdan l-UE, fin-netwerking effiċjenti (ta' trasport, kemm fir-riċerka u kemm fl-akkademja b'mod ġenerali), fl-appoġġ u fis-simplifikazzjoni għall-ambjent tal-SMEs (aċċessibilità finanzjarja tal-SMEs), fl-investiment fil-kapital uman, fil-bidla fil-klima u fid-dimensjoni internazzjonali definita mill-ġdid ta' din l-istrateġija; jenfasizza li dawn jibqgħu oqsma ta' importanza kruċjali għas-suċċess u għall-viżibilità, kif ukoll għall-ftehim u għall-komunikazzjoni effettiva tal-istrateġija kollha;

Huwa tal-opinjoni li l-istabbilità ekonomika u monetarja huma prekundizzjoni għal riformi ta' suċċess; itenni li l-Linji Gwida Ekonomiċi Ġenerali, il-Linji Gwida Soċjali u għall-Impjiegi u l-pjanijiet ta' riforma nazzjonali għandhom jibqgħu l-qafas ta' referenza tal-Istrateġija ta' Liżbona; huwa konxju mill-isfida li tikkombina l-pass tar-riforma mal-impatt li dawn ir-riformi jista' jkollhom fuq ir-riżultat tal-elezzjonijiet;

Jaqbel mar-rinfurzar ta' passi sabiex jitkejlu kisbiet settorjali nazzjonali (reġjonali) permezz ta' sħubija msaħħa mal-parlamenti nazzjonali; jenfasizza l-bżonn li jitfassal b'mod ċar qafas finanzjarju konkret u ambizzjuż li jiżgura li l-impenji politiċi ta' livell għoli jimmaterjalizzaw;

Jinnota li f'Lulju, il-Kummissjoni adottat il-Pakkett Soċjali li se jikkontribwixxi għat-titjib tal-fiduċja bejn il-ħaddiema u min iħaddem; għal darb'oħra jenfasizza li l-SMEs huma l-qalb tas-soċjetà Ewropea attiva u għalhekk għandhom irwol kbir; jemmen ħafna li mingħajr tkabbir u prosperità m'hemm l-ebda progress soċjali; jibqa' konvint li l-Istati Membri għandhom jassumu r-responsabilitajiet u l-kompetenzi tagħhom skont il-prinċipju ta' sussidjarjetà;

Tmexxija Tajba, Regolamentazzjoni Aħjar u Leġiżlar Aħjar

Jemmen ħafna li l-2009 hija s-sena għall-implimentazzjoni u l-infurzar tal-politiki tal-UE madwar l-Unjoni;

Jistieden lill-Kummissjoni sabiex tagħti d-dritt, li diġà jinsab fit-Trattat attwali, lill-parlamenti nazzjonali sabiex jesprimu l-opinjoni tagħhom fir-rigward tar-rispett għall-prinċipju ta' sussidjarjetà u sabiex jagħmlu reazzjoni għal dawn l-opinjonijiet bl-istess mod previst fil-Protokoll (Nru 2) tat-Trattat ta' Liżbona dwar l-applikazzjoni tal-prinċipji ta' sussidjarjetà u proporzjonalità; jemmen li b'hekk jintbagħat messaġġ ċar liċ-ċittadini u lill-parlamenti nazzjonali li l-UE qed tersaq aktar qrib lejn iċ-ċittadin;

Jistieden lill-Kummissjoni sabiex tikseb, b'kollaborazzjoni eqreb mal-Istati Membri, traspożizzjoni massima u implimentazzjoni tal-leġiżlazzjoni Ewropea billi jiġu prijoritizzati direttivi tekniċi, u oħrajn b'impatt kbir bħad-Direttiva dwar is-Servizzi, id-Direttiva dwar il-Kreditu tal-Konsumatur fl-Iskorbord tas-Suq Intern; b'rabta ma' dan, iqis li l-programm "Regolamentazzjoni Aħjar", u partikolarment l-implimentazzjoni, il-monitoraġġ u r-rappurtar korretti tal-liġi Komunitarja, għandu jkun prijorità, speċjalment minħabba li l-Kummissjoni għandha l-ħidma ċentrali li tgħin lill-Istati Membri jiksbu dan l-objettiv;

Iħeġġeġ lill-Kummissjoni sabiex tnaqqas il-piżijiet amministrattivi u regolatorji; ifakkar fl-appoġġ tiegħu sabiex jintlaħaq l-għan ta' 25% tnaqqis fil-piżijiet amministrattivi sal-2012, u jħeġġeġ riżultati tanġibbli; iqis dan bħala prijorità ewlenija, partikolarment għall-SMEs, u bħala kontribuzzjoni essenzjali biex jintlaħqu l-miri tal-Istrateġija ta' Liżbona;

Iqis li l-Kummissjoni għandha twettaq evalwazzjonijiet tal-impatt vigorużi u skrutinizzati indipendentament qabel ma tressaq proposti għal direttivi ġodda;

Komitoloġija

Jitlob lill-Kummissjoni sabiex tressaq proposti leġiżlattivi lill-Parlament sabiex jitkompla l-allinjament tal-komitoloġija li għaddej u jistieden lill-Kummissjoni sabiex tilħaq qbil mal-istituzzjonijiet kollha dwar il-prinċipji ġenerali u l-formoli standard li għandhom jipprovdu l-qafas għall-iżviluppi futuri f'dan il-qasam;

Riżorsi finanzjarji

Aspetti Baġitarji

Jesprimi l-oġġezzjonijiet kbar tiegħu għat-tendenza konsistenti tal-Kummissjoni u tal-Kunsill li jressqu prijoritajiet politiċi ġodda mingħajr ma jqisu r-restrizzjoni tal-Qafas Finanzjarju Plurijennali attwali għall-2007-2013, u jesprimi t-tħassib kbir tiegħu dwar ir-restrizzjonijiet tar-rispons effiċjenti għal prijoritajiet ġodda u tas-salvagwardja tal-politiki eżistenti, minħabba d-disponibilità limitata ta' approprjazzjonijiet għall-2009;

Għandu l-intenzjoni li jiżgura sew li r-riżorsi neċessarji jkunu disponibbli billi jintużaw il-possibilitajiet kollha provduti mill-Ftehima Interistituzzjonali dwar id-dixxipplina baġitarja u l-immaniġġjar finanzjarju sod tas-17 ta' Mejju 2006, partikolarment għall-iffinanzjar tal-bidla fil-klima, tal-iffrankar tal-enerġija, tal-immigrazzjoni u tal-għajnuna għall-ikel;

Iqis ir-reviżjoni tal-baġit bħala opportunità sabiex jingħelbu n-nuqqasijiet f'xi oqsma politiċi kbar għat-tieni parti tal-Qafas Finanzjarju Plurijennali u għal żmien twil;

Ifakkar fir-rabta bejn il-Programm ta' Ħidma Leġiżlattiva u l-Baġit u jappella għal aktar riflessjoni koerenti dwar il-prijoritajiet espressi fl-APS fil-baġit tal-UE għas-snin li ġejjin;

Jilqa' b'sodisfazzjon l-eżerċizzju ta' skrining tal-Kummissjoni mwettaq fuq l-istaff tagħha; madankollu, għandu l-intenzjoni li jkompli dan l-eżerċizzju, billi jiffoka fuq l-applikazzjoni ta' rijorganizzazzjoni u ta' 'outsourcing' tax-xogħol;

Kontroll Baġitarju

Jistenna, bħala punt ewlieni għall-kwittanza għas-sena finazjarja 2007, progress sinifikanti fl-implimentazzjoni tal-pjan ta' azzjoni għall-fondi strutturali, u tal-iskema ġdida ta' rappurtar dwar l-irregolaritajiet u l-irkupri;

Jistieden lill-Kummissjoni sabiex taħdem mal-Istati Membri sabiex ittejjeb il-kwalità tad-dikjarazzjonijiet nazzjonali dwar l-iffinanzjar tal-UE (kif previst mill-IIA u mir-Regolament Finanzjarju) inkluża l-verifika li jista' jkun hemm ta' dawn d-dikjarazzjonijiet mill-qrati nazzjonali tal-awdituri jew mill-ECA, u jitlob rapport minn kmieni ta' dawn l-isforzi sabiex jiġi stabbilit strument ta' informazzjoni ta' użu għall-Parlament;

Iħeġġeġ lill-Kummissjoni sabiex taħdem mill-qrib mal-Bulgarija u mar-Rumanija peress li dawn qed ifittxu li jimplimentaw pjanijiet ta' azzjoni sabiex jegħlbu d-diffikultajiet li qed jiltaqgħu magħhom meta jużaw il-fondi tal-UE, u sabiex jirrappurtaw b'mod regolari lill-Parlament Ewropew;

Inxandru lill-Ewropa

Jappoġġja l-kultura ta' sussidjarjetà bħala element politiku ewlieni li għandu jkun il-bażi ta' kampanja ta' komunikazzjoni mill-Kummissjoni mmirata biex terġa' tirbaħ il-kunfidenza taċ-ċittadini fl-Ewropa;

Jistieden lill-Kummissjoni biex tpoġġi liċ-ċittadin fiċ-ċentru tal-proġett Ewropew; iħeġġeġ lill-Kummissjoni biex tiffoka l-isforzi tagħha iktar fuq l-iżvilupp ta' politika ta' komunikazzjoni effettiva sabiex tipprovdi liċ-ċittadini bil-mezzi biex jifhmu aħjar lill-UE, speċjalment fis-sena tal-elezzjonijiet Ewropej; jenfasizza l-importanza li jiġi implimentat malajr id-dritt tal-inizjattiva taċ-ċittadini kif stipulat fit-Trattat ta' Liżbona; ifakkar lill-Kummissjoni fl-impenn tagħha fid-dawl tar-regolament propost li jemenda r-Regolament (KE) Nru 1049/2001 ĠU L 145, 31.5.2001, p.

43. rigward l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, biex tkun żviluppata trasparenza ikbar u aċċess għad-dokumenti;

Tkabbir u Impjiegi

Jistieden lill-Kummissjoni biex tindika permezz ta' liema miżuri se jintlaħqu l-objettivi dwar it-Trattat ta' Liżbona;

Unjoni Ekonomika u Monetarja

Jemmen li l-prijoritajiet il-kbar jikkonċernaw miżuri biex jingħelbu d-defiċits li żvelat il-kriżi finanzjarja attwali:

- Qafas superviżorju u segwitu Lamfalussy,

- Inizjattivi biex jissaħħaħ il-qafas superviżorju eżistenti tal-UE, inter alia inizjattivi mmirati biex jindirizzaw kwistjonijiet lokali-ospitanti (home-host) (gruppi transkonfinali) u inizjattivi li jsaħħu arranġamenti għall-immaniġġjar tal-kriżijiet fl-UE.

- Inizjattiva biex jitjieb il-qafas Lamfalussy, tiżdied il-konverġenza ta' prattiċi superviżorji u titjieb il-koperazzjoni fost is-superviżuri u inizjattivi li għandhom l-għan inter alia li jindirizzaw il-kwistjonijiet li ġejjin: l-istejtus legali tal-Kumitati tat-tielet livell, ir-responsabilità demokratika tal-kumitati L3, il-proċess tat-teħid ta' deċiżjonijiet tagħhom,

- Inizjattiva biex tissaħħaħ il-koperazzjoni bejn is-superviżuri tal-UE (Kumitati L3) u superviżuri ta' pajjiżi terzi (b'mod partikolari l-Istati Uniti) u b'attenzjoni partikolari għall-istabilità finanzjarja,

- Inizjattiva biex jiġu evalwati r-riskji li l-Fondi tal-Lqugħ (Hedge Funds) jimplikaw għall-istabilità u l-passi konkreti biex jiġu regolati l-aġenziji li jikklassifikaw id-debituri,

- Jinbdew miżuri neċessarji biex titjieb ir-rappreżentazzjoni esterna taż-żona tal-Ewro fil-fora finanzjarji internazzjonali (G7, IMF, il-Bank Dinji)

- Riformulazzjoni tad-Direttivi dwar ir-Rekwiżiti Kapitali (48/2006/KE u 49/2006/KE), b'mod partikolari l-indirizzar tad-dgħufijiet żvelati mill-kriżijiet finanzjarji bħall-ittrattar ta' punti li mhumiex inklużi fil-karta tal-bilanċ; trasparenza/valutazzjoni ta' prodotti finanzjarji kumplessi u tariffi kapitali għall-prodotti finanzjarji kumplessi; Sikuritizzazzjoni; jissaħħu konsiderevolment ir-regoli interni tal-immaniġġjar tar-riskju, il-likwidità tal-immaniġġjar tar-riskju u jiġu introdotti regoli sensittivi dwar ir-riskju tal-konċentrazzjoni, dwar id-definizzjoni ta' kapital ibridu u t-trattament ta' kumpaniji ta' prodotti bażiċi,

- Inizjattivi biex jiġu riformati r-regoli eżistenti dwar skemi ta' garanzija ta' depożitu fl-UE sabiex ikunu kunsidrati kwistjonijiet transkonfinali, strutturi ta' gruppi u konsolidazzjoni fis-settur; b'mod partikolari biex jiġu mtejba l-livell ta' kopertura, il-veloċità tal-irkupru u ċ-ċertezza legali f'każ ta' provvediment ta' servizzi transkonfinali jew ta' gruppi transkonfinali,

- Riformulazzjoni tad-Direttiva 98/26/KE dwar il-finalità ta' ħlasijiet f'sistemi ta' ħlasijiet f'pagamenti u ishma u d-Direttiva 2002/47/KE dwar arranġamenti kollaterali finanzjarji rigward sistemi relatati u klejms ta' kreditu;

Jenfasizza li intrapriżi żgħar u medji l-iktar li ħolqu impjiegi ġodda; jistenna li l-Kummissjoni tagħmel proposti ġodda dwar kif dawn l-intrapriżi żgħar u medji jistgħu jkunu appoġġjati iktar biex joħolqu iktar impjiegi ġodda;

Jenfasizza l-importanza li jiġi stimulat l-ispirtu ta' imprenditorjat u li jonqsu l-ostakoli burokratiċi transkonfinali; jitlob li jkun hemm aċċess bi prezz raġjonevoli għall-SMEs għal standards Ewropej, inċentivi fiskali u ffinanzjar aħjar għal SMEs kbar;

Innovazzjoni u Riċerka

Ifakkar li żvilupp fir-riċerka u t-teknoloġija huma essenzjali biex jiġu promossi l-iżvilupp sostenibbli u l-innovazzjoni, filwaqt li jkun żgurat li l-Ewropa tibqa' kompetittiva, tibqa' tgħix fil-prosperità u tibqa' soċjetà bbażata fuq l-għarfien; iħeġġeġ lill-Kummissjoni biex tippromwovi l-ewwel evalwazzjoni tal-implimentazzjoni tas-Seba' Programm ta' Qafas dwar ir-Riċerka (FP7); jistieden lill-Kummissjoni biex tibda implimentazzjoni operazzjonali tal-Istitut Ewropew tal-Innovazzjoni u t-Teknoloġija li għandu jgħin sabiex jonqos id-distakk bejn l-UE u l-kompetituri ewlenin tagħha permezz ta' riċerka strateġika u edukazzjoni;

Proprjetà Intellettwali

Jemmen bis-sħiħ li ideat kreattivi fl-invenzjonijiet u l-innovazzjonijiet jgħinu biex tkun garantita s-saħħa ekonomika tal-Ewropa u l-progress teknoloġiku; jirrikonoxxi l-bżonn għalhekk, li jkun hemm livell adegwat ta' protezzjoni tad-drittijiet ta' proprjetà intellettwali fuq livell Ewropew u internazzjonali; jenfasizza l-bżonn għal ftehima bikrija dwar inizjattiva biex ikun hemm sistemi ta' privattivi bi prezz raġonevoli, sikuri u effiċjenti li tagħti wkoll inċentivi għal sforzi fl-investiment u r-riċerka;

Politika dwar l-enerġija

Jappoġġja bis-sħiħ lill-Kummissjoni fl-iżvilupp ulterjuri ta' politika dwar l-enerġija għall-Ewropa bl-għan li tinkiseb indipendenza fil-qasam tal-enerġija u biex tissaħħaħ is-solidarjetà fost l-Istati Membri; iħeġġeġ lill-Kunsill u lill-Kummissjoni biex flimkien mal-Parlament Ewropew isib ftehima effettiva u li tista' titwettaq dwar il-pakkett dwar l-enerġija u l-bidla fil-klima fl-iqsar żmien prattiku possibbli, qabel it-tmiem tal-leġiżlatura; jistieden lill-Kummissjoni biex tipprovdi, malajr kemm jista' jkun, l-aħjar analiżi u l-iktar waħda oġġettiva tal-implikazzjonijiet ekonomiċi u soċjali possibbli tal-prezzijiet tal-enerġija li qed jiżdiedu sabiex tiggwida l-proċess leġiżlattiv tat-teħid ta' deċiżjonijiet fil-Parlament u l-Kunsill bl-aħjar mod possibbli; jiġbed l-attenzjoni wkoll li l-Unjoni Ewropea jeħtieġ tkompli turi li t-tkabbir ekonomiku u l-iżvilupp jistgħu jkunu rikonċiljati ma' ekonomija li tikkonsma livell baxx ta' karbonju; ifakkar madanakollu fil-bżonn li jkun żgurat li l-objettivi dwar l-ambjent u l-bidla fil-klima, ikunu inklużi fil-politiki kollha tal-UE u fil-programmi finanzjarji;

Politika dwar it-trasport

Jilqa' b'sodisfazzjon il-prijoritajiet ewlenin tal-UE rigward is-settur tat-trasport u speċjalment l-azzjonijiet maħsuba għall-implimentazzjoni ta' sistemi għall-immaniġġjar tat-traffiku bħas-SESAR (Single European Sky Air Traffic Management Research) u l-ERTMS (European Rail Traffic Management System), li se jikkontribwixxu għal Politika Ewropea tat-Trasport iktar sikura u effiċjenti;

Iħeġġeġ lill-Kummissjoni biex tiżviluppa u tipproponi, u possibilment tirrevedi u timplimenta politika komprensiva dwar id-drittijiet tal-passiġġieri kemm għall-passiġġieri tal-ajru u kemm għall-passiġġieri li jivjaġġaw fit-tul bil-kowċis;

Suq Intern

Jenfasizza l-importanza ta' skema effettiva tal-UE dwar l-akkwist pubbliku u b'mod partikolari, jinnota l-potenzjal tal-akkwist pubbliku qabel il-kummerċjalizzazzjoni (pre-commercial) biex ikunu stimulati t-tkabbir u l-innovazzjoni fl-Ewropa;

Jilqa' b'sodisfazzjoni il-fatt li diversi 'direttivi ta' approċċ' ġodda qed ikunu emendati biex jimmodernizzaw is-Suq Intern tal-Prodotti, filwaqt li jallinjawh mal-Qafas Leġiżlattiv il-ġdid; dawn kollha huma msemmija bħala azzjonijiet ewlenin fl-APS, azzjonijiet li kienu ġustifikati mill-adozzjoni estremament espedjenti tal-'pakkett dwar il-prodotti' kmieni fl-2008; iqis, b'rabta ma' dan, li għandha tkun enfasizzata l-importanza tar-rikonoxximent reċiproku kkombinat mal-armonizzazzjoni mmirata fis-suq intern, kif ukoll il-monitoraġġ iktar sistematiku u integrat ta' swieq ewlenin tal-prodotti u s-servizzi bil-għan li jkunu identifikati l-problemi eżistenti; jinnota l-importanza tal-adozzjoni bikrija tad-Direttiva dwar il-Prodotti ta' Kostruzzjoni, opportunità sfidanti li tiżgura l-iffunzjonar xieraq tas-Suq Intern fis-settur relevanti;

Jitlob lill-Kummissjoni biex taġġorna d-Direttiva dwar It-Tractors użati fl-Agrikoltura u l-Forestrija, kif diġà talab il-Parlament, aġġornament li jikkunsidra l-aħħar żviluppi fis-settur u jnaqqas il-piż tal-burokrazija;

Bidla fil-Klima u Ewropa Sostenibbli

Bidla fil-Klima

F'dan il-kuntest tan-negozjati li għaddejjin mal-UNFCCC, jitlob lill-Kummissjoni sabiex tkompli bil-preparamenti għal ftehima ambizzjuża dwar il-klima globali fil-COP15 f'Kopenħagen fl-2009; iqis li l-preparazzjonijiet għandhom jinkludu wkoll il-promozzjoni tas-Sistema tal-Iskambju ta' Kwoti ta' Emissjonijiet tal-UE (ETS) bħala l-mudell għall-iskambju ta' kwoti ta' emissjonijiet, bil-għan fil-futur issir rabta ma' sistemi oħra tal-iskambju ta' kwoti ta' emissjonijiet mal-ETS tal-UE u jitmexxa suq internazzjonali tal-karbonju kompetittiv; il-Kummissjoni għandha tinforma lill-Parlament dwar il-progress ta' dawn il-preparazzjonijiet;

Jitlob lill-Kummissjoni sabiex tniedi l-proċessi neċessarji mmirati sabiex jitqiesu bi sħiħ il-konsegwenzi tal-bidla fil-klima għall-politiki ambjentali kollha eżistenti eż. l-ilma, l-eko-tikkettjar taċ-ċiklu tal-ħajja, il-bijodiversità, is-sigurtà ċivili u sabiex fuq bażi ta' dan tiġi definita strateġija bil-għan li fil-futur tiġi preparata b'mod effiċjenti l-politika ambjentali tal-UE; jitlob lill-Kummissjoni sabiex tevalwa l-possibilitajiet li jinħoloq suq intern effiċjenti għal sorsi ta' enerġija li jiġġeddu;

Il-Protezzjoni Ċivili

Jiddeplora l-fatt li l-Kunsill, wara li bblokka l-fajl relevanti għal sentejn, iddeċieda li jabbanduna r-Regolament il-ġdid dwar il-Fond tas-Solidarjetà tal-UE, minkejja l-pożizzjoni soda u pożittiva ħafna tal-Parlament dwar din il-kwistjoni; itenni l-opinjoni tiegħu li r-regolament tal-EUSF il-ġdid jinsab f'pożizzjoni li jindirizza b'mod aktar effettiv, flessibbli u fil-ħin id-dannu kkawżat minn diżastri naturali jew kkawżat mill-bniedem; fid-dawl ta' dan kollu, iħeġġeġ lill-Kunsill sabiex jikkunsidra mill-ġdid il-pożizzjoni tiegħu;

Jistenna li l-pożizzjoni tal-Parlament tiġi rispettata bi sħiħ fin-negozjati dwar il-'Verifika tas-Saħħa' tal-CAP li għandu jsir qbil dwarha fl-2008 u għandha tiġi implimentata fl-2009 u jitlob li r-riżultati ta' dan il-proċess jikkontribwixxu għal settur aġrikolu vibranti tal-UE u jkun wieħed imħejji aħjar sabiex jittratta l-isfidi doppji tal-bidla fil-klima u tal-bżonn li jingħata l-ikel lill-popolazzjoni dinjija li qed tespandi;

Jilqa' b'sodisfazzjon l-intenzjoni tal-Kummissjoni sabiex fl-2009 tippubblika Komunikazzjoni dwar l-ittikkettar tal-benesseri tal-annimali bil-għan li tiġi provduta informazzjoni aħjar għall-konsumaturi u li jiġu promossi l-istandards għolja tal-UE;

Politika dwar is-Sajd

Jappoġġja l-iżvilupp kontinwu ta' politika marittima Ewropea ġdida u integrata sew, li hija neċessarja u essenzjali sabiex tissaħħaħ il-protezzjoni tal-ambjent tal-baħar; madankollu juri dispjaċir għan-nuqqas ta' taqsima speċifika fid-dokument rigward il-Politika Komuni dwar is-Sajd u l-akwakoltura u jenfasizza li l-attivitajiet preparatorji relatati mal-politika marittima m'għandhomx ikunu finanzjati mir-riżorsi previsti għall-Politika Komuni dwar is-Sajd, peress li dawn ir-riżorsi diġà mhumiex biżżejjed; aktar minn hekk jappoġġja bi sħiħ azzjoni speċifika temporanja mmirata għall-promozzjoni tar-ristrutturar tal-flottot tas-sajd tal-UE affettwati mill-kriżi ekonomika;

Jikkonsidra li minn issa, huwa assolutament neċessarju li jibdew il-preparamenti għat-tranżizzjoni lejn it-trattat il-ġdid sabiex tiġi garantita implimentazzjoni xierqa tal-proċeduri l-ġodda u sabiex jiġi garantit ir-rispett lejn ir-relazzjoni interistituzzjonali l-ġdida; f'dan il-kuntest iqis li l-ippjanar trasparenti, onest u rigoruż tal-proposti u tal-azzjonijiet ippjanati għall-2008 u għall-2009 huma assoluti;

Politika ta' Koeżjoni

Jistenna bil-ħerqa numru ta' komunikazzjonijiet importanti fl-2009 li se jkunu ċentrali għad-dibattitu dwar riforma fil-futur dwar il-politika ta' koeżjoni , bħas-Sitt Rapport ta' Progress dwar il-Koeżjoni Ekonomika u Soċjali u bħall-komunikazzjoni tal-KE dwar ir-riżulati tal-konsultazzjoni pubblika wara li saret il-Green Paper dwar il-Koeżjoni Territrojali; jenfasizza l-bżonn li jżomm post prominenti għal komunikazzjonijiet bħal dawn fl-LWP tal-2009, anke jekk ma jkunux ta' natura leġiżlattiva, li se jirrifletti aħjar l-importanza politika miżjuda tagħhom;

Identita Kulturali u Diversità

Jitlob lill-Kummissjoni sabiex tipprovdi aktar appoġġ għall-programmi u għall-azzjonijiet billi timplimenta proġetti innovattivi fil-qasam tal-iskambju kulturali u edukattiv, tat-turiżmu kulturali u tal-iżvilupp sostenibbli bil-parteċipazzjoni tar-reġjuni u tal-awtoritajiet lokali, bħall-itinerarji Kulturali tal-Kunsill tal-Ewropa u jħeġġeġ iniżjattivi ġodda meħuda biex jenfasizzaw u jippromwovu l-wirt kulturali tar-Roma;

Itenni l-importanza tal-implimentazzjoni tal-Konvenzjoni tal-UNESCO dwar id-Diversità Kulturali fil-liġi u fil-politiki tal-UE u jissuġġerixxi li jittieħdu passi konkreti u miżuri għat-traspożizzjoni tal-Konvenzjoni;

Jappella sabiex jiġi stabbilit forum Ewropew għad-djalogu interkulturali li se jkompli l-prattiki tad-djalogu interkulturali fl-Ewropa u ma' kulturi u ma' reliġjonijiet oħra madwar id-dinja; jinkoraġġixxi lill-Kummissjoni sabiex tkompli bil-promozzjoni tal-idea tas-sena Ewropea għad-djalogu interkulturali 2008;

It-twettiq ta' Politika Komuni dwar l-Immigrazzjoni

Protezzjoni tal-Fruntieri

Jenfasizza li l-protezzjoni tal-fruntieri hija wkoll prijorità, u f'dan il-kuntest se jagħmel skrutinju tal-proposti riċenti biex ikun hemm, rekord tal-ismijiet tal-passiġġieri tal-UE, Sistema Ewropea għas-Sorveljanza tal-Fruntieri u evalwazzjoni dwar id-dħul/ħruġ u dwar il-Frontex, filwaqt li jinsisti fuq ir-rispett għal regoli stretti dwar il-protezzjoni tad-dejta;

Jenfasizza li huwa ta' importanza kbira li titħaffef l-implimentazzjoni sħiħa tas-Sistema ta' Informazzjoni Schengen (SIS II) u s-Sistema ta' Informazzjoni Visa (VIS); jenfasizza wkoll il-bżonn li tissaħħaħ il-Frontex, li tiddependi fuq impenn tal-Istati Membri li jipprovdu persunal u tgħamir;

Immigrazzjoni

Jilqa' b'sodisfazzjon l-impenn tal-Kummissjoni għall-iżvilupp ta' politika komuni dwar l-immigrazzjoni u jenfasizza li patt Ewropew dwar politika ta' migrazzjoni għandu jkopri kwistjonijiet relatati kemm mal-immaniġġjar tal-immigrazzjoni illegali u kemm mal-immigrazzjoni legali, u politika iktar ambizzjuża dwar l-integrazzjoni ta' oqsma li jaqgħu fil-kompetenza tal-UE, kif ukoll it-tnedija ta' politika Ewropea dwar l-ażil fuq il-bażi ta' proposti li għandhom ikunu preżentati mill-Kummissjoni qabel l-aħħar tas-sena; iqis bħala prijorità li r-Regolament (KE) Nru 343/2003, li jistabbilixxi l-kriterji u l-mekkaniżmi sabiex jiġi determinat l-Istat Membru responsabbli għall-eżami ta' applikazzjoni ta' ażil preżentata f'wieħed mill-Istati Membri minn ċittadin ta' pajjiż terz (Ir-Regoalment Dublin II), għandu jkun rivedut;

Iċ-ċittadin l-ewwel

Protezzjoni tal-Konsumatur

Jenfasizza l-importanza tat-tisħiħ ta' regoli tal-konsumaturi dwar is-sikurezza tal-prodotti, imsaħħa mill-implimentazzjoni xierqa tal-pakkett dwar il-Prodotti u r-reviżjoni tad-Direttiva dwar is-sikurezza tal-Ġugarelli;

Jemmen li azzjonijiet ġodda tal-Kummissjoni għandhom jikkunsidraw iktar il-kapaċità taċ-ċittadini biex ikunu awto-responsabbli u biex ikunu maturi biżżejjed biex jagħmlu għażliet individwali; jemmen bis-sħiħ li mudell Ewropew ta' soċjetà miftuħa huwa aħjar minn mudell ibbażat fuq assistenza;

Jinsab konvint li l-ġlieda kontra l-iffalsifikar se tiżgura iktar il-kwalità għolja u s-sikurezza ta' prodotti offruti lill-konsumaturi Ewropej; jitlob lill-Kummissjoni għalhekk biex tiffoka fuq it-titjib tas-sistemi ta' twissija bejn ajruporti Ewropej, kif ukoll fuq it-tisħiħ tal-kapaċità tal-iskenjar rigward il-kapaċità tal-ħatt tal-bastimenti;

Jemmen li reviżjoni tal-Acquis tal-Konsumatur għandu jsaħħaħ iktar il-kunfidenza tal-konsumaturi fis-Suq Wieħed; għalhekk jappoġġja l-aċċess faċli u effettiv għall-ġustizzja, speċjalment permezz ta' soluzzjonijiet ta' kwistjonijiet barra l-Qorti, appoġġjati minn rimedji legali meta ma jkunx hemm għażla oħra; jenfasizza li jista' jsir ħafna billi jitjiebu l-mekkaniżmi ta' kumpens eżistenti u billi tiżdied il-koperazzjoni bejn l-Istati Membri;

Zona ta' Libertà, Sigurtà u Ġustizzja (AFSJ)

Jistieden lill-Kummissjoni biex tikkunsidra liema arranġamenti tranżitorji għandhom ikunu introdotti għall-adozzjoni ta' leġiżlazzjoni relatata ma' kwistjonijiet ta' ġustizzja u intern sakemm jidħol fis-seħħ it-Trattat ta' Liżbona; jenfasizza li fl-2009, it-Trattat ta' Liżbona se jagħti rwol ġdid lill-Parlament b'relazzjoni mal-politiki dwar iz-Zona ta' Libertà, Sigurtà u Ġustizzja u l-konklużjoni ta' ftehimiet internazzjonali relatati ma' dawk il-politiki; jenfasizza li dan jimplika reviżjoni ta' xi leġiżlazzjoni relatata mal-istruttura eżistenti tal-pilastri, kif ukoll reviżjoni tal-istejtus tal-Europol u l-Eurojust;

T erroriżmu u Kriminalit à Organizzata

Jitlob li jsir iktar xogħol rigward l-ittrattar tal-kriminalità organizzata, xogħol li jindirizza l-kriminalità fuq l-internet b'mod partikolari u jħeġġeġ lill-Kummissjoni biex iżżid il-momentum fl-indirizzar tal-kastig tat-traffikar tal-bnedmin; jitlob li l-politiki kontra t-terroriżmu jkunu definiti b'mod komprensiv u jħeġġeġ lill-Kummissjoni biex tressaq proposta li tissalvagwardja u tippromwovi l-interessi tal-vittmi tat-terroriżmu u biex tiżviluppa proposti li jiżguraw skala ikbar ta' bijo-preparazzjoni;

Opportunitajiet Indaqs, Ugwaljanza bejn is-Sessi u d-Drittijiet tat-Tfal

Jilqa' b'sodisfazzjon il-proposta tal-Kummissjoni dwar id-drittijiet tat-tfal u l-protezzjoni tagħhom; jiġbed l-attenzjoni li l-istrateġija tal-Kummissjoni rigward il-politika dwar l-ugwaljanza bejn l-irġiel u n-nisa hija ġenerali wisq; għalhekk, jistenna li l-Kummissjoni, tistabbilixxi b'urġenza d-dettalji tal-inizjattivi li għandhom jiġu mnidija fl-2009; jistieden lill-Kummissjoni biex tiżgura li l-programm Daphne III jidħol fis-seħħ fil-ħin;

Saħħa

Jenfasizza li kif stipulat fit-Trattat ta' Amsterdam, l-evalwazzjonijiet tal-impatt provduti mill-Kummissjoni għandhom dejjem jikkunsidraw l-impatt fuq is-saħħa tal-azzjoni proposta tal-Komunita; iqis li dan se jikkontribwixxi għal approċċ integrat u għal titjib tas-sinerġiji bejn il-politika tas-saħħa u politiki oħra tal-UE; jemmen li evalwazzjonijiet bħal dawn għandhom ikunu indipendenti skont kif inhu kompatibbli mal-użu tal-kapaċità esperta disponibbli; iħeġġeġ lill-Kummissjoni biex tiddefinixxi indikaturi tas-saħħa sabiex tiżgura li d-dejta tista titqabbel u tintuża kemm fuq livell tal-UE u kemm fuq livell nazzjonali u internazzjonali;

Jerġa' jtenni li l-iffalsifikar tal-mediċini huwa theddida kbira għas-saħħa u problema urġenti li tikkonċerna l-Ewropa u lid-dinja, iżda għandha tiġi ttrattata bħala parti mill-ġlieda ġenerali kontra l-iffalsifikar tal-prodotti;

Sikurezza tal-Ikel

Jenfasizza l-bżonn li jissaħħaħ l-ittikkettar tal-prodotti tal-ikel, speċjalment rigward il-pajjiż ta' oriġini u/jew il-post ta' provenjenza, u li dan għandu jkun akkumpanjat minn dispożizzjonijiet immirati biex jimmonitorjaw l-implimentazzjoni ta' dawk ir-rekwiżiti;

Awdjoviżivi u Sports

Jenfasizza l-importanza ta' leġiżlazzjoni dwar il-kontenut disponibbli online, leġiżlazzjoni li jeħtieġ li tilħaq bilanċ delikat bejn ir-rekwiżiti kulturali u ekonomiċi u speċjalment il-kwistjonijiet dwar id-drittijiet tal-awtur u l-miżuri tagħha li huma meħtieġa biex tkun rispettata d-diversità kulturali;

Jenfasizza l-importanza tal-isport fl-UE li huwa uffiċjalment rikonoxxut fir-Trattat il-ġdid ta' riforma u jitlob li jkun hemm impenji politiċi inklużi qafas legali, miżuri u azzjonijiet, b'mod partikolari azzjonijiet preparatorji, sabiex jinbeda l-proċess ta' implimentazzjoni tal-pjan ta' azzjoni 'Pierre de Coubertin';

L-Ewropa bħala Msieħba Dinjija

Jistieden lill-Kummissjoni biex tkompli bl-isforzi biex tistabbilixxi politika komuni tal-UE dwar l-enerġija barranija sabiex tiżgura li l-Ewropa tgawdi sigurtà tal-enerġija u titkellem b'vuċi waħda vis-à-vis fornituri Ewropej; jistenna li l-Kummissjoni tieħu l-miżuri xierqa kollha biex tiffaċilita l-implimentazzjoni tal-proġett Nabucco , meqjus bħala wieħed mill-iktar proġetti kritiċi ta' interess Ewropew;

Jemmen li r-reviżjoni tal-Istrateġija Ewropea dwar is-Sigurtà għandha tirreferi wkoll għas-sigurtà tal-enerġija (il-forniment), il-bidla fil-klima u s-sigurtà tal-ikel;

Jemmen li l-LWP għandu jenfasizza wkoll l-irwol tal-UE fil-koperazzjoni għall-iżvilupp fid-dinja; jenfasizza l-LWP għandu jinkludi approċċ koerenti u strutturali għas-sitwazzjoni ta' nuqqas ta' sigurtà tal-ikel, li jenfasizza mhux biss għajnuna ta' ikel għal terminu ta' żmien qasir iżda wkoll il-bżonn li tkun stimulata l-produzzjoni agrikola u l-politika tal-agrikoltura fid-dinja li qed tiżviluppa;

Jiddispjaċih li l-Kummissjoni ma tagħmel l-ebda referenza specifika għall-pjan ta' azzjoni tagħha fl-2009 għall-implimentazzjoni tal-Istrateġija Konġunta UE-Afrika, l-Għajnuna mwegħda għall-programm tal-Kummerċ, in-negozjati EPA, u l-impatt tal-bidla fil-klima fuq il-pajjiżi li qed jiżviluppaw; ifakkar lill-Kummissjoni li l-ambizzjonijiet tagħha dwar il-Koerenza Politika għall-Iżvilupp għandhom jinżammu matul l-2009 u li l-aħħar ċifri ODA ippubblikati mill-OECD/DAC fl-2007 jindikaw tnaqqis serju fil-kontribuzzjonijiet ODA mill-Istati Membri; jemmen li l-Kummissjoni għandha tippjana li tikkumpensa din is-sitwazzjoni fl-2009 biex tiżgura li l-Ewropa tibqa' fit-triq it-tajba biex tilħaq iż-0.7% GDI sal-2015;

Il-Viċinat Ewropew

Jenfasizza l-importanza li jiġu konklużi n-negozjati ta' adeżjoni mal-Kroazja mill-iktar fis possibbli bħala sinjal għar-reġjun tal-Balkani tal-Punent b'mod ġenerali li l-futur tiegħu jinsab fl-UE, sakemm dan ir-reġjun ikun jista' jilħaq ir-rekwiżiti neċessarji;

Jistieden lill-Kummissjoni biex tappoġġja l-inkorporazzjoni ta' dimensjoni parlamentari fil-politika tal-viċinat mal-Lvant permezz tal-istabbiliment tal-Assemblea EURO-NEST, li ġġib flimkien lill-Membri Parlamentari Ewropej u lill-Membri Parlamentari mill-pajjiżi ġirien tal-Lvant;

Il-Bqija tad-Dinja

Jiġbed l-attenzjoni li l-amministrazzjoni l-ġdida tal-Istati Uniti se tkun stabbilita minn Jannar 2009; ifakkar fl-importanza kritika li l-UE taħdem mill-qrib flimkien mal-Istati Uniti fuq sfidi globali ewlenin bħall-bidla fil-klima u s-sigurtà tal-enerġija; jitlob li l-Kummissjoni tagħmel prijorità li tagħmel kuntatt urġenti mal-amministrazzjoni l-ġdida tal-Istati Uniti biex isaħħaħ is-sħubija transatlantika fix-xhur li ġejjin;

Jenfasizza l-importanza ta' sħubija b'saħħitha mal-Ġappun u mar-Repubblika tal-Korea, ibbażata fuq valuri komuni, bħala sħab importanti fl-ekonomija globali; jiġbed l-attenzjoni li żvilupp ulterjuri tar-relazzjonijiet mal-Korea ta' Fuq se jiddependi wkoll fuq l-implimentazzjoni tar-riżultati tat-taħdidiet tas-sitt partijiet ikkonċernati;

Jemmen li l-Ftehimiet ta' Sħubija Ekonomika mal-pajjiżi ACP għandhom ikunu konklużi minn qabel u l-ftehimiet interim EPA, fl-2009 għandhom jinbidlu fi ftehimiet sħaħ mar-reġjuni kollha ACP; jenfasizza wkoll l-importanza li jkunu konklużi n-negozjati ta' ftehimiet ta' assoċjazzjoni mal-Amerika Ċentrali, mal-Komunità Andea u mal-Mercosur sabiex ir-reġjun kollu tal-Amerika Latina jingħata perspettiva sħiħa ta' Assoċjazzjoni mal-UE;

Jenfasizza li d-dħul fis-seħħ tat-Trattat ta' Liżbona se jagħmel lill-Parlament koleġiżlatur f'oqsma kummerċjali u li dan se jirrikjedi li l-Parlament ikun infurmat u involut b'mod sħiħ fil-proċess ta' nnegozjar u adozzjoni ta' ftehimiet kummerċjali bilaterali, reġjonali u multilaterali;

Ifakkar fl-irwol tal-Parlament li jiżgura li s-Servizz Ewropew ta' Azzjoni Esterna 'jiffunzjona b'mod effiċjenti' meta jidħol fis-seħħ it-Trattat ta' Liżbona, per eżempju, rigward in-nomina tal-Ambaxxaturi tal-UE;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u l-parlamenti ta' l-Istati Membri.


MOZZJONI GĦAL RIŻOLUZZJONI

imressqa wara l-mistoqsija li titlob tweġiba orali B6‐0458/2008

skont l-Artikolu 108(5) tar-Regoli ta' Proċedura

f'isem il-Kumitat għall-Kummerċ Internazzjonali

dwar il-Ftehima Internazzjonali dwar l-Injam Tropikali (ITTA) 2006

Riżoluzzjoni tal-Parlament Ewropew dwar il-Ftehima Internazzjonali dwar l-Injam Tropikal (ITTA) 2006

Il-Parlament Ewropew ,

wara li kkunsidra l-proposta għal deċiżjoni tal-Kunsill (11964/2007),

wara li kkunsidra l-Programm Leġiżlattiv u ta' Ħidma tal-Kummissjoni 2008,

wara li kkunsidra r-'Reviżjoni Annwali tas-Suq tal-Prodotti tal-Foresta' tal-2006-2007 tal-Organizzazzjoni tal-Ikel u l-Agrikoltura,

wara li kkunsidra r-rapport 'Review on the Economics of Climate Change' ta' Sir Nicholas Stern, ippreżentat fit-30 ta' Ottubru 2006,

wara li kkunsidra r-riżoluzzjoni tiegħu tas-7 ta' Lulju 2005 dwar iż-żieda fir-ritmu tal-implimentazzjoni tal-pjan ta' azzjoni għall-Infurzar tal-Liġi tal-Foresta, il-Governanza u l-Kummerċ (FLEGT) ĠU C 157 E, 6.7.2006, p.

wara li kkunsidra l-Artikolu 108(5) tar-Regoli ta' Proċedura tiegħu,

billi r-rekwiżiti ta' ħarsien ambjentali għandhom jiġu integrati fl-ippjanar u l-implimentazzjoni tal-politika kummerċjali komuni (l-Artikoli 6 u 3(1)(b) tat-Trattat), minħabba li wieħed mill-objettivi ewlenin tal-politika tal-Komunità Ewropea dwar l-ambjent huwa l-promozzjoni ta' miżuri fil-livell internazzjonali biex jiġu ttrattati problemi ambjentali regjonali jew dinjija inklużi l-konservazzjoni u l-użu sostenibbli tad-diversità bijoloġika tal-foresti (Artikolu 174),

billi d-deforestazzjoni sseħħ b'rata ta' madwar 13-il miljun ettaru kull sena, inklużi 6 miljuni ta' ettari ta' foresti primarji,

billi huwa stmat li d-deforestazzjoni hija responsabbli għal 20% tal-emissjonijiet ta' gass b'effett serra disgħinijiet,

billi l-FAO tistma li hemm inqas minn 8% taż-żona forestali dinjija li huma ekoċertifikata u inqas minn 5% tal-foresti tropikali li huma mmaniġġjati b'mod sostenibbli,

billi l-importazzjonijiet irħas ta' injam illegali u ta' prodotti forestali, flimkien man-nuqqas ta' konformità ma' standards soċjali u ambjentali bażiċi, jiddistabilizzaw is-swieq internazzjonali, jillimitaw id-dħul mit-taxxa tal-pajjiżi produtturi u jheddu l-impjiegi ta' kwalità ogħla kemm fil-pajjiżi li jimportaw kif ukoll f'dawk li jesportaw u jdgħajfu wkoll il-pożizzjoni ta' dawk il-kumpaniji li jaġixxu b'mod responsabbli u jirrispettaw l-istandards eżistenti,

billi l-abitanti ta' pajjiżi li jipproduċu l-injam m'għandhomx ikunu mistennija li jġorru l-ispejjeż taż-żamma ta' dak li huwa riżors globali,

Billi l-Programm Leġiżlattiv u ta' Ħidma tal-Kummissjoni għall-2008 inkluda Komunikazzjoni tal-Kummissjoni dwar miżuri għat-tnaqqis tad-deforestazzjoni, u Komunikazzjoni flimkien ma' proposta leġiżlattiva biex fis-suq tal-UE la ma jidħol injam maqtugħ illegalment u l-anqas ma jidħlu prodotti magħmula minn dan l-injam,

Jilqa' b'sodisfazzjon il-konklużjoni tal-ITTA 2006 minħabba l-fatt li kieku ma ntlaħaqx ftehim kien ikun sinjal negattiv fir-rigward tal-impann tal-komunità internazzjonali fil-promozzjoni tal-protezzjoni u l-użu sostenibbli tal-foresti tropikali; madankollu, jikkunsidra li r-riżultat għadu ferm lura minn dak li huwa meħtieġ biex jiġi indirizzat it-telf ta' dawn il-foresti;

Ħtieġa ta' politiki aktar integrati

Jistieden lill-Kummissjoni u lill-Istati membri biex iżidu b'mod sinifikanti r-riżorsi finanzjarji disponibbli biex jiżdiedu l-konservazzjoni u l-użu ekoloġikament responsabbli, biex jiġu appoġġjati azzjonijiet immirati għat-tisħiħ tal-governanza ambjentali u l-bini ta' kapaċità u għall-promozzjoni ta' alternattiva ekonomikamnet vijabbli għall-prattiki agrikoli ta' qtugħ ta' siġar u prattiki tat-tħaffir tal-minjieri li huma distruttivi;

Jemmen li huwa ugwalment iportanti li tissaħħaħ il-kapaċità tal-parlamenti nazzjonali u tas-soċjetà ċivili, inklużi l-komunitajiet lokali u l-popli indiġeni, sabiex jipparteċipaw fit-teħid tad-deċiżjonijiet fir-rigward tal-konservazzjoni, l-użu u l-immaniġġjar tar-riżorsi naturali u biex jiddemarkaw u jiddefendu d-drittijiet tal-art tagħhom;

Jikkunsidra li l-politiki ta' akkwist pubbliku għandhom jirrikjedu li l-injam u l-prodotti magħmula mill-injam ikunu ġejjin minn sorsi legali u sostenibbli sabiex jiżdied l-impenn prattiku tal-awtoritajiet lejn governanza tajba fil-forestrija u kontra l-korruzzjoni;

Jinsisti li l-Kummissjoni u l-Istati Membri għandhom ukoll jaħdmu biex jiżguraw li l-Aġenziji tal-Kreditu tal-Esportazzjoni, il-Faċilità ta' Investiment ta' Cotonou u Istituzzjonijiet ta' Self Internazzjonali oħra li jiffinanzjaw proġetti bi flus pubbliċi Ewropew jużaw il-prinċipju ta' Kunsens Ħieles, Minn Qabel u Infurmat qabel ma jappoġġjaw finanzjarjament kwalunkwe proġett f'żoni forestali u jisnisti wkoll li jitwettqu evalwazzjoni tal-impatt ambjentali u soċjali u proċeduri ta' eżaminazzjoni għal dawn il-proġetti sabiex jiġi żgurat li ma jkattrux id-deforestazzjoni, id-degradazzjoni tal-foresti jew l-attivitajiet ta' qtugħ ta' siġar illegali;

Iqis li l-inizjattivi ta' ċċertifikar, li jagħtu lill-konsumaturi l-fiduċja li l-injam li jkunu qed jixtru mhux biss ikun legali iżda jkun ġej minn foresti li huma mmaniġġjati b'mod sostenibbli, potenzjalment jissupplimentaw b'mod utli l-ftehimiet internazzjonali, sakemm dawn iċ-ċertifikati jkunu msejsa fuq verifika indipendenti;

Huwa mħasseb li l-ftehimiet volontarji mhux se jkunu suffiċjenti biex ikun ivverifikat li l-prodotti magħmula mill-injam li jitqiegħdu fis-suq tal-UE jkunu ġejjin minn sorsi legali u sostenibbli u għalhekk jemmen li l-Unjoni Ewropea għandha tibda tadotta standards legali vinkolanti internament flimkien ma' strumenti ta' sanzjoni għan-nuqqas ta' konformità;

Jenfasizza jeħtieġ li jiġu applikati kriterji stretti ta' sostenibilità, li jqisu l-impatti ambjentali u soċjali kemm diretti kif ukoll indiretti, fuq l-importazzjonijiet ta' agrofjuwils u bijomassa jekk il-benefiċċji klimatiċi tas-sostituzzjoni tal-fjuwils fossili m'għandhomx jiġu mxejna fil-parti l-kbira tagħhom minn żieda fl-emissjonijiet ta' CO2 li toriġina mid-deforestazzjoni;

Jistieden lill-Kummissjoni biex tiżgura, permezz tal-ftehimiet kummerċjali bilaterali u multilaterali tagħha, governanza tajba tar-riżorsi tal-injam;

Iqis li f'dan ir-rigward il-ftehima kummerċjali proposta mal-pajjiżi tal-Asja tax-Xlokk hija ta' importanza partikulari u jikkunsidra li kwalunkwe ftehima għandu jkun fiha kapitolu sinifikanti dwar l-iżvilupp sostenibbli li jindirizza l-kwistjonijiet taż-żamma tal-foresti u l-ġlieda kontra l-qtugħ illegali u mhux sostenibbli tas-siġar;

Karatteristiċi ta' ftehima aktar b'saħħitha u aktar effettiva

Jikkunsidra li ftehima effettiva dwar l-injam tropikali għandu jkollha, bħala l-objettivi ewlenin tagħha, il-ħtieġa li jiġu żgurati l-protezzjoni u l-immaniġġjar sostenibbli tal-foresti tropikali u li ż-żoni forestali li kienu ġew iddegradati jerġgħu jiġu kif kienu u li l-kummerċ tal-injam tropikali għandu jitħeġġeġ biss jekk dan ikun kompatibbli mal-objettivi preċedenti;

Jistieden lill-Kummissjoni biex tiżviluppa mekkaniżmi ta' finanzjament għall-pajjiżi li minflok ma jipprovaw jilħqu l-massimu tad-dħul f'terminu ta' żmien qasir jiddeċiedu li jagħtu prijorità lill-objettiv, fuq terminu ta' żmien itwal, tal-promozzjoni ta' foresti sostenibbli, u biex tinvestiga l-possibilità li tiġi organizzata mill-ġdid is-sistema ta' votazzjoni tal-Organizzazzjoni Internazzjonali tal-Injam Tropikali (ITTO) sabiex jiġu ppremjati l-pajjiżi li jipproduċu l-injam li jagħtu prijorità lill-konservazzjoni u lill-użu sostenibbli tar-riżorsi forestali;

Jemmen li ftehima futura għandha tiżgura li l-parlamentari u s-soċjetà ċivili jkunu involuti fit-tfassil tal-politika u li jkun hemm dispożizzjonijiet għal verifiki indipendenti tas-sostenibilità tal-politiki ta' mmaniġġjar forestali tal-membri u tal-impatt tagħhom fuq il-popli indiġeni;

Konklużjonijiet

Jikkunsidra li l-ftehima tirrikjedi l-kunsens tal-Parlament skont l-Artikolu 300(3), it-tieni subparagrafu, tat-Trattat KE u jemmen li l-Kunsill u l-Kummissjoni għandhom jilqgħu b'sodisfazzjon l-aċċettazzjoni pubblika u l-leġittimità msaħħa li jirriżultaw permezz tal-involviment ikbar tal-Parlament;

Jitlob lill-Kummissjoni biex tipprepara rapporti annwali kemm dwar l-implimentazzjoni tal-ITTA kif ukoll dwar miżuri biex jitnaqqsu kemm jista' jkun l-impatti negattivi tal-kummerċ fuq il-foresti tropikali, inklużi l-konsegwenzi tal-Ftehimiet ta' Kummerċ Ħieles u l-ftehimiet bilaterali skont il-programm FLEGT;

Jemmen li l-Parlament għandu jkun involut u infurmat bis-sħiħ dwar il-progress li jsir f'kull stadju tan-negozjati dwar il-ftehimiet ta' sħubija FLEGT;

Jistieden lill-Kummissjoni biex tibda tipprepara għar-round li jmiss ta' negozjati tal-ITTA bl-objettiv li jiġi żgurat li l-ftehima sussegwenti tkun ħafna aħjar;

Jistieden lill-Kummissjoni biex tirrapporta b'mod regolari lill-Parlament dwar il-progress tan-negozjati futuri għal ftehima sussegwenti għall-ITTA 2006 sabiex ir-riżultat ta' dan in-negozjati jġib miegħu appoġġ wiesa';

Jagħti istruzzjoni lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, u lill-gvernijiet u l-parlamenti tal-Istati Membri.